
ΕΙΣΑΓΩΓΗ

Αποστολή της Αρχής Ανάπτυξης Ανθρώπινου Δυναμικού (ΑνΑΔ) είναι η δημιουργία των προϋποθέσεων για προγραμματισμένη και συστηματική κατάρτιση και ανάπτυξη του ανθρώπινου δυναμικού της Κύπρου, σε όλα τα επίπεδα και σε όλους τους τομείς, για την ικανοποίηση των αναγκών της οικονομίας μέσα στo πλαίσιo της κοινωνικής και οικονομικής πολιτικής του κράτους.
Μέσα σ’ ένα συνεχώς μεταβαλλόμενο επιχειρηματικό και κοινωνικοοικονομικό περιβάλλον, η ΑνΑΔ εστιάζει τις προσπάθειές της στην αύξηση της παραγωγικότητας, ενίσχυση της ανταγωνιστικότητας και βελτίωση των προϊόντων και υπηρεσιών των κυπριακών επιχειρήσεων, μέσα από την ορθολογική κατάρτιση και αξιοποίηση του ανθρώπινου δυναμικού τους και τη βελτίωση της προσαρμοστικότητάς του. 

Για την επίτευξη των στόχων της, η ΑνΑΔ σχεδιάζει, προωθεί και υλοποιεί διάφορα Σχέδια / Δραστηριότητες, που απευθύνονται σε επιχειρήσεις και οργανισμούς, με στόχο τη σφαιρική και ολοκληρωμένη κάλυψη των αναγκών κατάρτισης και ανάπτυξης του ανθρώπινου δυναμικού τους. Ο παρών Οδηγός αφορά στο Σχέδιο Πολυεπιχειρησιακά Προγράμματα Συνεχιζόμενης Κατάρτισης – Συνήθη, το οποίο από την 1η Μαρτίου 2009 λειτουργεί πάνω σε αναθεωρημένη βάση. 

Στον Οδηγό περιγράφονται η πολιτική και οι διαδικασίες που διέπουν τη συνεργασία της ΑνΑΔ με τα ιδρύματα/οργανισμούς κατάρτισης και τους εργοδότες για την έγκριση, εφαρμογή και επιχορήγηση προγραμμάτων κατάρτισης που εφαρμόζονται στην Κύπρο για ικανοποίηση αναγκών επιχειρήσεων/οργανισμών για συνεχιζόμενη κατάρτιση του προσωπικού τους. Με τον Οδηγό αυτό, η ΑνΑΔ παρέχει όλες τις απαραίτητες πληροφορίες, για να διευκολύνει την πρόσβαση των ιδρυμάτων/οργανισμών κατάρτισης, των επιχειρήσεων/οργανισμών και των εργοδοτουμένων στο υπό αναφορά Σχέδιο και να βελτιώσει την ποιότητα της συνεργασίας με αυτούς.

Καθοδηγητικές γραμμές για τη σύνταξη του Οδηγού αυτού αποτέλεσαν οι πρόνοιες της νομοθεσίας που διέπει τη λειτουργία της ΑνΑΔ και της νομοθεσίας για τον Έλεγχο των Κρατικών Ενισχύσεων.

Η ΑνΑΔ διατηρεί το δικαίωμα να συμπληρώνει ή/και τροποποιεί τους όρους και πρόνοιες του Σχεδίου ή/και να τερματίσει τη λειτουργία του, όποτε το κρίνει σκόπιμο. Σε τέτοια περίπτωση, η ΑνΑΔ θα ενημερώνει σχετικά όλους τους ενδιαφερόμενους.

Για διευκρινίσεις σε σχέση με πληροφορίες και έντυπα που περιέχονται στον Οδηγό, καθώς και για άλλες υπηρεσίες και δραστηριότητες της ΑνΑΔ, οι ενδιαφερόμενοι παρακαλούνται να απευθύνονται στο τηλέφωνο 22515000, ή στις ιστοσελίδες της ΑνΑΔ στο διαδίκτυο, στη διεύθυνση www.hrdauth.org.cy .

ΠΟΛΥΕΠΙΧΕΙΡΗΣΙΑΚΑ ΠΡΟΓΡΑΜΜΑΤΑ ΣΥΝΕΧΙΖΟΜΕΝΗΣ ΚΑΤΑΡΤΙΣΗΣ - ΣΥΝΗΘΗ

ΠΟΛΙΤΙΚΗ ΚΑΙ ΔΙΑΔΙΚΑΣΙEΣ

1.

Γενική Περιγραφή του Σχεδίου

Η συνεχής κατάρτιση του εργατικού δυναμικού αποτελεί βασικό συστατικό στην προσπάθεια αύξησης της παραγωγικότητας και κατ’ επέκταση βελτίωση της ανταγωνιστικότητας των επιχειρήσεων. Γι’ αυτό, κύριος στόχος της ΑνΑΔ με τη λειτουργία του παρόντος Σχεδίου είναι η συνεχής επιμόρφωση και ορθολογική αξιοποίηση του απασχολούμενου ανθρώπινου δυναμικού στο πλαίσιο της κοινωνικο-οικονομικής πολιτικής του κράτους.

Σε εργοδότες που αξιοποιούν τα Πολυεπιχειρησιακά Προγράμματα Συνεχιζόμενης Κατάρτισης – Συνήθη μέσω της συμμετοχής εργοδοτουμένων τους σε αυτά, η ΑνΑΔ παρέχει οικονομική ενίσχυση με τη μορφή χορηγημάτων, για κάλυψη μέρους των εξόδων κατάρτισης, σύμφωνα με την Πολιτική Χορηγιών που περιγράφεται στο Παράρτημα I. Οι ενισχύσεις που χορηγούνται μέσω του Σχεδίου διέπονται από τον Κανονισμό (ΕΚ) αριθ. 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ’ εφαρμογή των άρθρων 87 και 88 της Συνθήκης (Γενικός κανονισμός απαλλαγής κατά κατηγορία) 
.

Βασικός σκοπός της ενίσχυσης είναι η παροχή κινήτρων σε εργοδότες (στο πλαίσιο του Νόμου της ΑνΑΔ
)  για να συμμετέχουν με εργοδοτούμενούς τους (όπως η έννοια εργοδοτούμενος ορίζεται στο Νόμο της ΑνΑΔ) σε προγράμματα κατάρτισης που οργανώνονται από διάφορα ιδρύματα/οργανισμούς κατάρτισης σύμφωνα με προδιαγραφές και κριτήρια που καθορίζει η ΑνΑΔ. Βασικό χαρακτηριστικό του Σχεδίου είναι η ικανοποίηση των αναγκών της οικονομίας, για άρτια καταρτισμένο προσωπικό, μέσω της ενεργοποίησης και της σωστής αξιοποίησης της υποδομής κατάρτισης των ιδρυμάτων/οργανισμών κατάρτισης. 
Η βοήθεια και ενίσχυση που παρέχεται συμβάλλει γενικότερα στην ενίσχυση της ανταγωνιστικότητας των επιχειρήσεων/οργανισμών μέσα από την αναβάθμιση της οργάνωσης τους, την αύξηση της παραγωγικότητας και βελτίωση της ποιότητας των παραγομένων προϊόντων και προσφερομένων υπηρεσιών τους.

Τα προγράμματα κατάρτισης που επιχορηγεί η ΑνΑΔ μέσω του Σχεδίου αφορούν στην παροχή γενικής επαγγελματικής κατάρτισης, όπως αυτή ορίζεται από τον Κανονισμό (ΕΚ) αριθ.800/2008 της Επιτροπής, της 6ης Αυγούστου 2008. Καλύπτουν ένα ευρύ φάσμα θεμάτων για όλες τις λειτουργίες των επιχειρήσεων / οργανισμών και όλα τα επαγγέλματα στα διάφορα επίπεδα απασχόλησης. Οι γνώσεις και δεξιότητες που παρέχονται στους εργαζόμενους είναι μεταβιβάσιμες σε άλλες επιχειρήσεις/οργανισμούς, στον ίδιο κλάδο ή/και σε άλλους κλάδους/τομείς της οικονομίας διευρύνοντας έτσι τις προοπτικές ανέλιξης και τον ορίζοντα απασχόλησής τους.

Τα προγράμματα μπορούν να εφαρμοστούν από δημόσια και ιδιωτικά ιδρύματα/οργανισμούς κατάρτισης, με εκπαιδευτές από την Κύπρο ή το εξωτερικό, σε εγκαταστάσεις του ίδιου του ιδρύματος/οργανισμού κατάρτισης ή σε άλλο κατάλληλο χώρο.

2.

Περιορισμοί ή όροι ενίσχυσης

2.1
Δικαιούχοι ενίσχυσης

Δικαιούχοι για να επωφεληθούν από την ενίσχυση είναι εργοδότες που δραστηριοποιούνται σ’ όλους τους τομείς της οικονομίας σε σχέση με την κατάρτιση εργοδοτουμένων τους. Εξαιρείται από την ενίσχυση η Κυβέρνηση της Δημοκρατίας.

Σημειώνεται ότι, ο εργοδότης πρέπει να είναι φυσικό ή νομικό πρόσωπο (δημοσίου ή ιδιωτικού δικαίου) ή κοινοπραξία φυσικών ή/και νομικών προσώπων. Διευκρινίζεται επίσης ότι, ο εργοδότης δυνατό να αποτελεί επιχείρηση που ασκεί οικονομική δραστηριότητα ή άλλη οντότητα που δεν ασκεί οικονομική δραστηριότητα.

Δεν καταβάλλεται ενίσχυση σε αυτοτελώς εργαζόμενα άτομα για συμμετοχή τους ως καταρτιζόμενοι σε προγράμματα που εφαρμόζονται στο πλαίσιο του Σχεδίου.

Οι προϋποθέσεις που πρέπει να ικανοποιούνται από εργοδότες για να είναι δικαιούχοι ενίσχυσης φαίνονται αναλυτικά στο Παράρτημα V.

2.2
Κρατικές και μη κρατικές ενισχύσεις

Το Σχέδιο, σύμφωνα με τον Κανονισμό (ΕΚ) αριθ. 800/2008 της Επιτροπής, της 6ης Αυγούστου 2008, παρέχει κρατικές ενισχύσεις, καθώς και ενισχύσεις που δεν συνιστούν κρατική ενίσχυση. Οι ακόλουθες περιπτώσεις δεν συνιστούν κρατική ενίσχυση:

(α)
Όταν ο δικαιούχος της ενίσχυσης είναι εργοδότης ο οποίος δεν συνιστά επιχείρηση, δηλαδή δεν ασκεί οικονομική δραστηριότητα.

(β)

Όταν ο δικαιούχος της ενίσχυσης είναι εργοδότης ο οποίος συνιστά επιχείρηση, αλλά ασκεί τέτοιες δραστηριότητες οι οποίες δεν νοθεύουν τον ανταγωνισμό σε βαθμό που να επηρεάζονται οι ενδοκοινοτικές συναλλαγές.

Λεπτομέρειες για την Πολιτική Χορηγιών, για τις κρατικές και μη κρατικές ενισχύσεις που προνοεί το Σχέδιο, φαίνονται στο Παράρτημα Ι.

2.3
Εξαιρέσεις από την καταβολή κρατικών ενισχύσεων

Από την καταβολή κρατικών ενισχύσεων που προνοεί το Σχέδιο, εξαιρούνται οι ακόλουθες περιπτώσεις:

(α)
Ενισχύσεις σε επιχειρήσεις που αποτελούν αντικείμενο εκκρεμούσας διαταγής ανάκτησης, μετά από προηγούμενη απόφαση της Ευρωπαϊκής Επιτροπής, με την οποία οι ενισχύσεις κηρύσσονται παράνομες και ασυμβίβαστες με την κοινή αγορά.

(β)
Ενισχύσεις σε προβληματικές επιχειρήσεις, οι οποίες ορίζονται σύμφωνα με τον Κανονισμό (ΕΚ) αριθ. 800/2008 της Επιτροπής, της 6ης Αυγούστου 2008 και τις κοινοτικές κατευθυντήριες γραμμές όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων
 (Παράρτημα VΙΙ).

(γ)
Ενισχύσεις για συμμετοχές σε προγράμματα για τις οποίες δεν υπάρχει χαρακτήρας κινήτρου.

Λεπτομέρειες αναφορικά με τις πιο πάνω εξαιρέσεις φαίνονται στο Παράρτημα V.

3. Διαδικασίες λειτουργίας του Σχεδίου

Η λειτουργία του Σχεδίου διαλαμβάνει τις ακόλουθες διαδικασίες:

· Διαδικασία έγκρισης προγραμμάτων κατάρτισης 

· Διαδικασία υλοποίησης προγραμμάτων κατάρτισης

· Διαδικασία καταβολής χορηγήματος 

Κατά την περιγραφή των διαδικασιών χρησιμοποιούνται οι ακόλουθοι όροι:

Πρόγραμμα κατάρτισης: Σημαίνει όλα τα στοιχεία που συνθέτουν το πρόγραμμα, τόσο της προδιαγραφής του όσο και της εφαρμογής του.

Προδιαγραφή προγράμματος κατάρτισης: Περιλαμβάνει εκείνα τα στοιχεία του προγράμματος τα οποία ορίζονται ως σταθερά, γιατί θα μπορούσαν να επαναληφθούν αυτούσια σε κάθε υλοποίηση προγράμματος κατάρτισης. Τέτοια στοιχεία είναι η ανάγκη, οι στόχοι, το περιεχόμενο της κατάρτισης, η περιγραφή υποψηφίων για συμμετοχή. 

Εφαρμογή προγράμματος κατάρτισης: Περιλαμβάνει εκείνα τα στοιχεία του προγράμματος τα οποία ορίζονται ως μεταβλητά, γιατί θα μπορούσαν να διαφοροποιηθούν σε κάθε υλοποίηση προγράμματος κατάρτισης. Τέτοια στοιχεία είναι οι ημερομηνίες, οι ώρες, η επαρχία, ο τόπος εφαρμογής του προγράμματος. 

Μέσα σε μία συγκεκριμένη περίοδο υλοποίησης προγραμμάτων κατάρτισης δύο προγράμματα κατάρτισης μπορεί να έχουν την ίδια προδιαγραφή αλλά διαφορετικά στοιχεία εφαρμογής. Επίσης μέσα σε δύο διαφορετικές περιόδους υλοποίησης προγραμμάτων κατάρτισης, δύο προγράμματα κατάρτισης μπορεί να έχουν την ίδια προδιαγραφή προγράμματος αλλά διαφορετικά στοιχεία εφαρμογής.

Λεπτομερής ανάλυση όλων των στοιχείων που περιλαμβάνει η προδιαγραφή και η εφαρμογή προγράμματος κατάρτισης γίνεται στο Παράρτημα ΙΙ.

3.1 Διαδικασία έγκρισης προγραμμάτων κατάρτισης 

Η διαδικασία έγκρισης προγραμμάτων κατάρτισης διαλαμβάνει τα ακόλουθα δύο στάδια:

· Έγκριση προδιαγραφής προγράμματος κατάρτισης

· Έγκριση εφαρμογής προγράμματος κατάρτισης

Το ίδρυμα/οργανισμός κατάρτισης πριν προχωρήσει στην υλοποίηση προγράμματος κατάρτισης, θα πρέπει να εξασφαλίσει τόσο την έγκριση της προδιαγραφής του όσο και την έγκριση της εφαρμογής του. 

Στο πρώτο στάδιο εγκρίνεται η προδιαγραφή προγράμματος κατάρτισης και ο αριθμός προγραμμάτων κατάρτισης με τη συγκεκριμένη προδιαγραφή για εφαρμογή μέσα στο επόμενο εξάμηνο. Επίσης εγκρίνονται οι εκπαιδευτές που μπορεί να αξιοποιήσει το ίδρυμα/οργανισμός κατάρτισης κατά την υλοποίηση των προγραμμάτων αυτών. 

Η έγκριση κάθε προδιαγραφής προγράμματος κατάρτισης ισχύει για τρία χρόνια. 

Το ίδρυμα /οργανισμός κατάρτισης κάθε εξάμηνο παραθέτει όλες τις εγκριμένες από την ΑνΑΔ προδιαγραφές και δηλώνει ποιες από αυτές προτίθεται να εφαρμόσει και ποιες όχι, στο συγκεκριμένο εξάμηνο. Επιπρόσθετα, έχει τη δυνατότητα να προτείνει νέες προδιαγραφές προγραμμάτων προς έγκριση και να υποβάλει προς έγκριση την αναθεώρηση ήδη εγκριμένης προδιαγραφής. Σε περίπτωση που δεν επιθυμεί να εφαρμόσει συγκεκριμένη εγκριθείσα προδιαγραφή στο συγκεκριμένο εξάμηνο ή στα επερχόμενα εξάμηνα δηλώνει την απόσυρσή της.

Κάθε προδιαγραφή προγράμματος κατάρτισης μπορεί να συνδέεται με ένα ή περισσότερα προγράμματα κατάρτισης που προτίθεται να εφαρμόσει το ίδρυμα/οργανισμός κατάρτισης μέσα στο συγκεκριμένο εξάμηνο.
Επίσης, κάθε προδιαγραφή προγράμματος κατάρτισης συνδέεται με αριθμό εκπαιδευτών που θα μπορούσαν να αξιοποιηθούν για την υλοποίηση προγραμμάτων κατάρτισης. Η έγκριση του εκπαιδευτή η οποία συνδέεται με συγκεκριμένη προδιαγραφή προγράμματος, ισχύει επίσης για τρία χρόνια.

Στο δεύτερο στάδιο εγκρίνεται η εφαρμογή προγράμματος κατάρτισης και ο εκπαιδευτής που θα αξιοποιηθεί, αν τυχόν διαφέρει από τους εγκριθέντες στο πρώτο στάδιο εκπαιδευτές. 

Το ίδρυμα/οργανισμός κατάρτισης έχοντας εξασφαλίσει στο πρώτο στάδιο έγκριση για υλοποίηση μέσα στο συγκεκριμένο εξάμηνο αριθμού προγραμμάτων κατάρτισης με συγκεκριμένη προδιαγραφή, γνωστοποιεί την πρόθεσή του για υλοποίηση του προγράμματος κατάρτισης τουλάχιστον τρεις βδομάδες πριν την ημερομηνία έναρξής του, υποβάλλοντας αίτηση για έγκριση εφαρμογής προγράμματος κατάρτισης. Η έγκριση της εφαρμογής προγράμματος κατάρτισης δεν μεταφέρεται σε άλλο εξάμηνο.

Σε περίπτωση που ο εκπαιδευτής διαφέρει από τους εγκριθέντες στο πρώτο στάδιο εκπαιδευτές, το ίδρυμα/οργανισμός κατάρτισης έχει την ευχέρεια σε αυτό το στάδιο να προτείνει προς έγκριση άλλο εκπαιδευτή. Σε περίπτωση έγκρισής του εντάσσεται στην ομάδα εκπαιδευτών που έχουν ήδη εγκριθεί ως κατάλληλοι για την υλοποίηση προγραμμάτων κατάρτισης με τη συγκεκριμένη εγκριθείσα προδιαγραφή.

3.1.1 Προθεσμία υποβολής αίτησης για έγκριση προγραμμάτων κατάρτισης
Η περίοδος εφαρμογής Πολυεπιχειρησιακών Προγραμμάτων Συνεχιζόμενης Κατάρτισης – Συνήθων χωρίζεται σε δύο εξάμηνα, το πρώτο εξάμηνο από τον Ιανουάριο μέχρι και τον Ιούνιο και το δεύτερο εξάμηνο από τον Ιούλιο μέχρι και το Δεκέμβριο. Κριτήριο για την απόφαση σε ποιο εξάμηνο εμπίπτει ένα πρόγραμμα κατάρτισης είναι η ημερομηνία έναρξής του.

Ο όρος «υποβολή αίτησης» αναφέρεται στην υποβολή των εντύπων που φαίνονται στην παράγραφο 3.1.2 πιο κάτω.

Η ΑνΑΔ δέχεται αιτήσεις για έγκριση προδιαγραφών προγραμμάτων κατάρτισης δύο φορές το χρόνο. Οι χρονικές προθεσμίες παραλαβής των αιτήσεων για κάθε εξάμηνο φαίνονται πιο κάτω:

	Τελευταία ημέρα παραλαβής αιτήσεων 
	Περίοδος προγραμματισμού

	15 Οκτωβρίου προηγούμενου έτους 
	Α΄ Εξάμηνο (Ιανουάριος - Ιούνιος)

	15 Απριλίου ιδίου έτους
	Β΄ Εξάμηνο (Ιούλιος - Δεκέμβριος)


Σε περίπτωση που η 15η Απριλίου ή 15η Οκτωβρίου είναι αργίες, τότε ως τελευταία ημέρα παραλαβής αιτήσεων ορίζεται η αμέσως επόμενη εργάσιμη μέρα.

Η ΑνΑΔ δέχεται αιτήσεις για έγκριση εφαρμογής προγράμματος κατάρτισης τρεις βδομάδες πριν την ημερομηνία έναρξης του προγράμματος για το οποίο ήδη υπάρχει εγκριμένη προδιαγραφή προγράμματος κατάρτισης. 

Αιτήσεις που παραλαμβάνονται εκπρόθεσμα δεν εξετάζονται. Μόνο σε εξαιρετικές περιπτώσεις όταν η καθυστέρηση δεν οφείλεται στον αιτητή, η ΑνΑΔ διερευνά το ενδεχόμενο εξέτασης των αιτήσεων. Επισημαίνεται ότι, στον καθορισμό της προθεσμίας αυτής λαμβάνεται υπόψη η ημερομηνία παραλαβής της αίτησης στα γραφεία της ΑνΑΔ και όχι η ημερομηνία αποστολής της.

3.1.2 Έντυπα που υποβάλλονται για έγκριση προγραμμάτων κατάρτισης

Κάθε ίδρυμα/οργανισμός κατάρτισης που ενδιαφέρεται να εφαρμόσει Πολυεπιχειρησιακά Προγράμματα Συνεχιζόμενης Κατάρτισης – Συνήθη, υποβάλλει τα πιο κάτω έντυπα:

	Έντυπα
	Έντυπα που υποβάλλονται για έγκριση προδιαγραφής προγράμματος κατάρτισης

	Έντυπο 1 (ΠΕ): 
	Πληροφορίες για Ίδρυμα /Οργανισμό Κατάρτισης

	Έντυπο 2 (ΠΕ)
	Πίνακας Προδιαγραφών Προγραμμάτων Κατάρτισης

	Έντυπο 3 (ΠΕ)
	Κατάλογος Εκπαιδευτών Κατάρτισης

	Έντυπο 4 (ΠΕ)
	Αίτηση Ιδρύματος/Οργανισμού Κατάρτισης για Έγκριση Προδιαγραφής Προγράμματος Κατάρτισης

	Έντυπο 1 (ΓΕΝ)
	Βιογραφικό Σημείωμα Εκπαιδευτή - υπάρχει αντίστοιχο έντυπο στην αγγλική γλώσσα, Form 1 (GEN)

	Έντυπο 9 (ΠΕ)
	Απολογισμός Δραστηριοτήτων Κατάρτισης 

	Έντυπα
	Έντυπα που υποβάλλονται για έγκριση εφαρμογής προγράμματος κατάρτισης

	Έντυπο 5 (ΠΕ)
	Αίτηση Ιδρύματος /Οργανισμού Κατάρτισης για Έγκριση Εφαρμογής Προγράμματος Κατάρτισης

	Έντυπο 1 (ΓΕΝ)
	Βιογραφικό Σημείωμα Εκπαιδευτή - υπάρχει αντίστοιχο έντυπο στην αγγλική γλώσσα, Form 1 (GEN)


Τα έντυπα αυτά παρατίθενται στο Παράρτημα VIII. Επίσης, είναι διαθέσιμα στις ιστοσελίδες της ΑνΑΔ, στη διεύθυνση www.hrdauth.org.cy.

Το Έντυπο 1 (ΠΕ) αφορά στοιχεία του ιδρύματος/οργανισμού κατάρτισης ως εργοδότη, στοιχεία αναφορικά με τη δραστηριοποίησή του και την υποδομή που διαθέτει. 

Στο Έντυπο 2 (ΠΕ) καταχωρίζονται οι κωδικοί και οι τίτλοι όλων των προδιαγραφών προγραμμάτων κατάρτισης που έτυχαν προηγούμενης έγκρισης της ΑνΑΔ. Από αυτές διευκρινίζεται ποιες προτείνονται για υλοποίηση προγραμμάτων κατάρτισης στο συγκεκριμένο εξάμηνο και ποιες όχι, ποιες προτείνονται προς αναθεώρηση και ποιες αποσύρονται. Επίσης, καταχωρίζονται οι τίτλοι νέων προτεινόμενων προδιαγραφών προς έγκριση. Για εκείνες τις προδιαγραφές που προτίθεται να υλοποιήσει προγράμματα κατάρτισης μέσα στο συγκεκριμένο εξάμηνο, το ίδρυμα/οργανισμός κατάρτισης αναφέρει τον αριθμό των προγραμμάτων που προτίθεται να υλοποιήσει.

Στο Έντυπο 3 (ΠΕ) για κάθε προδιαγραφή για την οποία αναφέρεται αριθμός προγραμμάτων προς υλοποίηση μέσα στο συγκεκριμένο εξάμηνο, προτείνονται προς έγκριση ένας ή περισσότεροι εκπαιδευτές οι οποίοι θα μπορούσαν να αξιοποιηθούν. Δεν είναι υποχρεωτική η υποβολή υπαλλακτικών εκπαιδευτών. Στον «κωδικό προδιαγραφής» καταχωρίζεται ο κωδικός εγκριθείσας προδιαγραφής για προδιαγραφές που έχουν ήδη εγκριθεί από την ΑνΑΔ, ή ο αύξοντας αριθμός (α/α) της προδιαγραφής όπως καταχωρίστηκε στο Έντυπο 2 (ΠΕ) για νέες ή αναθεωρημένες προδιαγραφές που δεν έτυχαν προηγούμενης έγκρισης της ΑνΑΔ.  

Για τη συμπλήρωση και υποβολή των Εντύπων 4 (ΠΕ) και 5 (ΠΕ) τα ιδρύματα/οργανισμοί κατάρτισης χρειάζεται να συμβουλευτούν το Παράρτημα ΙΙ: Κατευθυντήριες Γραμμές Σχεδίασης Προγράμματος Κατάρτισης.

Για κάθε νέο προτεινόμενο εκπαιδευτή που δεν έτυχε προηγούμενης έγκρισης της ΑνΑΔ επισυνάπτεται βιογραφικό σημείωμα, στο οποίο δίνονται αναλυτικά στοιχεία για την εκπαίδευση, την επαγγελματική και εκπαιδευτική του πείρα που σχετίζονται με το αντικείμενο της κατάρτισης που πρόκειται να διδάξει. Τα στοιχεία αυτά μπορεί να υποβάλλονται στο Έντυπο 1 (ΓΕΝ) «Βιογραφικό Σημείωμα Εκπαιδευτή» ή Form 1 (GEN) «Trainer’s Curriculum Vitae».

Το Έντυπο 9 (ΠΕ) αφορά ενημέρωση για την υλοποίηση των προγραμμάτων κατάρτισης που εγκρίθηκαν το αντίστοιχο εξάμηνο του προηγούμενου έτους. Η ενημέρωση αυτή είναι απαραίτητη για την ΑνΑΔ για έγκριση προγραμμάτων κατάρτισης. Μετά το τέλος κάθε Α΄ εξαμήνου και μέχρι τις 15 Οκτωβρίου, το ίδρυμα/οργανισμός κατάρτισης ενημερώνει γραπτώς την ΑνΑΔ αναφορικά με την υλοποίηση ή ακύρωση όλων των εγκριθέντων προγραμμάτων του Α΄ εξαμήνου. Επίσης μετά το τέλος κάθε Β΄ εξαμήνου και μέχρι τις 15 Απριλίου το ίδρυμα/οργανισμός κατάρτισης ενημερώνει γραπτώς την ΑνΑΔ αναφορικά με την υλοποίηση και/ή ακύρωση όλων των εγκριθέντων προγραμμάτων του Β΄ εξαμήνου. Ιδρύματα που δεν είχαν προηγούμενη συνεργασία με την ΑνΑΔ, δεν υποβάλλουν το έντυπο αυτό.

Οι αιτήσεις πρέπει να είναι πλήρως συμπληρωμένες και υπογραμμένες και να συνοδεύονται με όλα τα απαραίτητα στοιχεία. Η συμπλήρωση και αποστολή των αιτήσεων στην ΑνΑΔ είναι υποχρέωση του αιτούντος ιδρύματος/οργανισμού κατάρτισης, και κανενός άλλου, τρίτου προσώπου. Η ΑνΑΔ διατηρεί το δικαίωμα να απορρίπτει αιτήσεις που υποβάλλονται με ελλιπή στοιχεία.

Για αποτελεσματικότερη συνεργασία με την ΑνΑΔ προτρέπονται τα ιδρύματα/οργανισμοί κατάρτισης να ορίσουν συγκεκριμένο άτομο με το οποίο θα πραγματοποιείται η επικοινωνία και να διατηρούν αρχείο των αιτήσεων που υποβάλλουν και γενικά της όλης αλληλογραφίας τους με την ΑνΑΔ.

3.1.3 Τρόπος υποβολής εντύπων

Γίνονται δεκτές αιτήσεις για έγκριση προγραμμάτων οι οποίες αποστέλλονται μέσω του ταχυδρομείου ή παραδίδονται δια χειρός.

Η ΑνΑΔ επεξεργάζεται σύστημα ηλεκτρονικής επικοινωνίας για να δέχεται αιτήσεις σε ηλεκτρονική μορφή. Όταν το σύστημα θα είναι διαθέσιμο, θα ενημερωθούν τα ιδρύματα/οργανισμοί κατάρτισης για τη διαδικασία που θα ακολουθείται.

3.1.4
Θεματολόγιο προτεραιοτήτων

Για καθοδήγηση των ιδρυμάτων/οργανισμών κατάρτισης αναφορικά με τους θεματικούς τομείς στους οποίους θα μπορούσαν να δραστηριοποιηθούν, η ΑνΑΔ εκδίδει και αποστέλλει κάθε χρόνο στα ιδρύματα/οργανισμούς κατάρτισης Θεματολόγιο Προτεραιοτήτων. Το Θεματολόγιο Προτεραιοτήτων καλύπτει σε συνεχή βάση την επερχόμενη τριετή περίοδο. Στόχος είναι η έγκαιρη ενημέρωση και καθοδήγηση των ιδρυμάτων/οργανισμών κατάρτισης αναφορικά με τις προτεραιότητες που καθορίζει η ΑνΑΔ. Με βάση αυτούς τους θεματικούς τομείς (οι οποίοι για τα Συνήθη Προγράμματα δεν είναι εξαντλητικοί), τα ιδρύματα/οργανισμοί κατάρτισης σχεδιάζουν προγράμματα κατάρτισης τα οποία ανταποκρίνονται σε σημαντικές προτεραιότητες της οικονομίας.

Το Θεματολόγιο Προτεραιοτήτων βρίσκεται στις ιστοσελίδες της ΑνΑΔ, στη διεύθυνση www.hrdauth.org.cy. 

3.1.5
Εξέταση αίτησης, λήψη απόφασης και ενημέρωση του ιδρύματος/οργανισμού κατάρτισης
Οι αιτήσεις για έγκριση, τόσο της προδιαγραφής όσο και της εφαρμογής των προγραμμάτων κατάρτισης, εξετάζονται με βάση τα στοιχεία που περιέχονται σ’ αυτές. Σε περίπτωση που κρίνεται χρήσιμο για σκοπούς εξέτασης των αιτήσεων, αρμόδιος λειτουργός της ΑνΑΔ επικοινωνεί με το ίδρυμα/οργανισμό κατάρτισης για διευκρινίσεις ή/και συλλογή πρόσθετων στοιχείων/πληροφοριών.

Οι αιτήσεις εξετάζονται και αξιολογούνται στη βάση προϋποθέσεων και κριτηρίων που εφαρμόζονται ενιαία για όλα τα προγράμματα κατάρτισης. H απόφαση για έγκριση ή απόρριψη κάθε προδιαγραφής ή εφαρμογής προγράμματος κατάρτισης λαμβάνεται με βάση τις προτεραιότητες, τα στοιχεία προδιαγραφής και εφαρμογής που αφορούν στο πρόγραμμα κατάρτισης, καθώς επίσης και με βάση την προηγούμενη συνεργασία με κάθε ίδρυμα/οργανισμό κατάρτισης και τις δυνατότητες του προϋπολογισμού της ΑνΑΔ. Οι προϋποθέσεις εξέτασης και τα κριτήρια έγκρισης των προδιαγραφών και εφαρμογών προγραμμάτων κατάρτισης φαίνονται αναλυτικά στο Παράρτημα ΙV. 

Η απόφαση της ΑνΑΔ για έγκριση ή μη της προδιαγραφής προγράμματος κατάρτισης γνωστοποιείται στο ενδιαφερόμενο ίδρυμα/οργανισμό κατάρτισης γραπτώς πριν την έναρξη του εξαμήνου μέσα στο οποίο θα υλοποιηθεί πρόγραμμα κατάρτισης με τη συγκεκριμένη προδιαγραφή. Σε αυτό το στάδιο ενημερώνεται επίσης αναφορικά με τον εγκριθέντα αριθμό των προγραμμάτων κατάρτισης που μπορεί να υλοποιήσει το ίδρυμα/οργανισμός κατάρτισης κατά το εξάμηνο. Επίσης, ενημερώνεται για την έγκριση του εκπαιδευτή ή των εκπαιδευτών που προτίθεται να αξιοποιήσει. 

Η απόφαση της ΑνΑΔ για έγκριση ή μη της εφαρμογής προγράμματος κατάρτισης γνωστοποιείται στο ενδιαφερόμενο ίδρυμα/οργανισμό κατάρτισης γραπτώς πριν την έναρξη του προγράμματος κατάρτισης.

Σε περίπτωση έγκρισης εφαρμογής προγράμματος κατάρτισης, γνωστοποιείται το ποσό του χορηγήματος που υπολογίζεται να καταβληθεί στο ίδρυμα/οργανισμό κατάρτισης νοουμένου ότι θα ικανοποιούνται οι προϋποθέσεις καταβολής χορηγήματος, ο εκπαιδευτής σε περίπτωση που δεν ήταν ήδη εγκριμένος, ο ελάχιστος και μέγιστος αριθμός των ατόμων που δύνανται να συμμετάσχουν στο πρόγραμμα και άλλες λεπτομέρειες που στοχεύουν στην αποτελεσματική εφαρμογή του προγράμματος.

Σε περίπτωση μη έγκρισης προδιαγραφής ή εφαρμογής προγράμματος, γνωστοποιούνται γραπτώς οι λόγοι γι’ αυτήν την απόφαση.

3.2
 Διαδικασία Υλοποίησης Εγκριθέντων Προγραμμάτων

Με την έγκριση της εφαρμογής προγράμματος κατάρτισης, το ίδρυμα/οργανισμός κατάρτισης αναλαμβάνει τις ακόλουθες υποχρεώσεις έναντι της ΑνΑΔ, σε σχέση με την εφαρμογή του συγκεκριμένου προγράμματος:

3.2.1 Πριν την έναρξη του προγράμματος:

· Να δώσει το Έντυπο 7 (ΠΕ) «Αίτηση Εργοδότη για Συμμετοχή και Εξουσιοδότηση για Καταβολή Χορηγήματος» στις επιχειρήσεις/οργανισμούς. Το έντυπο πρέπει να συμπληρώνεται κατάλληλα από τις επιχειρήσεις/οργανισμούς πριν από την έναρξη του προγράμματος και να παραδίδεται στο ίδρυμα/οργανισμό κατάρτισης. 
· Να φροντίσει για την επιλογή των ατόμων που θα συμμετάσχουν στο πρόγραμμα σύμφωνα με την προδιαγραφή του. Είναι απαραίτητο να εξετάζονται με προσοχή κατά την εγγραφή στο πρόγραμμα, τα στοιχεία των υποψηφίων για κατάρτιση ώστε να τηρείται πλήρως η προδιαγραφή του προγράμματος αναφορικά με την περιγραφή υποψηφίων και των επιχειρήσεων/οργανισμών από τις οποίες προέρχονται.

3.2.2 Κατά την έναρξη του προγράμματος:

· Να ενημερώσει τους συμμετέχοντες ότι το πρόγραμμα έχει εγκριθεί από την ΑνΑΔ.
· Να προβάλει σχετικό ενημερωτικό φιλμ, το οποίο παρέχεται από την ΑνΑΔ, για τις δραστηριότητες της ΑνΑΔ. Ίδρυμα/οργανισμός κατάρτισης που δεν έχει στην κατοχή του το σχετικό ενημερωτικό φιλμ, μπορεί να το ζητήσει από την αρμόδια Διεύθυνση Διοίκησης και Προσωπικού, τηλέφωνο 22515000.
· Να δώσει σε όλους τους συμμετέχοντες το ενημερωτικό φυλλάδιο της ΑνΑΔ Έντυπο 10 (ΠΕ) «Σημαντικές Πληροφορίες για Εργοδότες και Εργοδοτούμενούς τους που Συμμετέχουν σε Πολυεπιχειρησιακό Πρόγραμμα Συνεχιζόμενης Κατάρτισης», που επεξηγεί τις υποχρεώσεις των εργοδοτών που λαμβάνουν μέρος στο πρόγραμμα με τη συμμετοχή εργοδοτουμένων τους, καθώς και των ιδίων των συμμετεχόντων.
· Να εφαρμόσει το πρόγραμμα σύμφωνα με τα εγκριθέντα στοιχεία προδιαγραφής και εφαρμογής του προγράμματος. 

· Αν για οποιοδήποτε λόγο το πρόγραμμα δεν πρόκειται να εφαρμοσθεί, θα πρέπει να ενημερωθεί η ΑνΑΔ γραπτώς πριν την προγραμματισθείσα ημερομηνία έναρξης του προγράμματος.

· Στις περιπτώσεις που για σοβαρούς λόγους επιβάλλεται η αλλαγή συγκεκριμένου στοιχείου της εφαρμογής προγράμματος κατάρτισης, όπως για παράδειγμα ημερομηνιών, ωρών, τόπου εφαρμογής ή εκπαιδευτή, αυτή πρέπει να γνωστοποιηθεί γραπτώς πριν από την υλοποίησή της. Για αλλαγές εκπαιδευτών και τόπου εφαρμογής, θα πρέπει να εξασφαλίζεται η έγκριση της ΑνΑΔ πριν την πραγματοποίησή τους. 
Σε περίπτωση υλοποίησης αλλαγών χωρίς την ενημέρωση ή όπου απαιτείται έγκριση της ΑνΑΔ, η ΑνΑΔ δεν θα καταβάλει το σχετικό χορήγημα.

· Να μη χρησιμοποιεί το όνομα της ΑνΑΔ ή οτιδήποτε σχετικό με αυτή χωρίς την προηγούμενη έγκρισή της. Το ίδρυμα/οργανισμός κατάρτισης, μετά την έγκριση των προγραμμάτων του, θα πρέπει να τοποθετεί στα ενημερωτικά/διαφημιστικά έντυπα που εκδίδει ή/και σε ανακοινώσεις/διαφημίσεις για εύρεση υποψηφίων στα Μέσα Μαζικής Ενημέρωσης ή στο Διαδίκτυο, το λογότυπο της ΑνΑΔ μαζί με το ακόλουθο λεκτικό:
«Το πρόγραμμα εγκρίθηκε από την ΑνΑΔ. Οι επιχειρήσεις/οργανισμοί που συμμετέχουν με εργοδοτούμενούς τους, οι οποίοι ικανοποιούν τα κριτήρια της ΑνΑΔ, θα τύχουν της σχετικής επιχορήγησης».

Το λογότυπο της ΑνΑΔ και το πιο πάνω συνοδευτικό λεκτικό πρέπει να τοποθετούνται στο κάτω μέρος, στην 1η σελίδα (μέγεθος 1/10 του συνολικού ύψους της πρώτης σελίδας/εξωφύλλου) των ενημερωτικών/διαφημιστικών εντύπων, καθώς και των ανακοινώσεων/διαφημίσεων στα Μέσα Μαζικής Ενημέρωσης ή στο Διαδίκτυο. 

Οδηγίες για τον τρόπο τοποθέτησης του εμβλήματος της ΑνΑΔ και το συνοδευτικό λεκτικό που θα αναγράφεται στα ενημερωτικά έντυπα, βρίσκονται στις ιστοσελίδες της ΑνΑΔ, στη διεύθυνση www.hrdauth.org.cy. 
· Να ενημερώσει τους ενδιαφερόμενους για τις προϋποθέσεις καταβολής χορηγήματος, όπως έχουν γνωστοποιηθεί σε αυτό από την ΑνΑΔ και φαίνονται στο Παράρτημα V.

· Να επιτρέπει σε αρμόδιους Λειτουργούς της ΑνΑΔ ή εξουσιοδοτημένους εκπροσώπους της να εισέρχονται στο χώρο εφαρμογής του προγράμματος και να τους παρέχει κάθε βοήθεια και συνεργασία για έλεγχο και αξιολόγηση της εφαρμογής του.

· Να φροντίζει για την ακριβή τήρηση του παρουσιολογίου, Έντυπο 6 (ΠΕ), έτσι που να αντανακλά την πιστή εφαρμογή του προγράμματος. Το παρουσιολόγιο πρέπει να είναι διαθέσιμο για έλεγχο/επιθεώρηση από τους λειτουργούς ή εξουσιοδοτημένους εκπροσώπους της ΑνΑΔ ανά πάσα στιγμή και σε οποιοδήποτε στάδιο της εφαρμογής του προγράμματος. 

· Να εφαρμόζει διαδικασία αξιολόγησης του εκπαιδευτή και όλων των στοιχείων του προγράμματος με τη συμπλήρωση εντύπου αξιολόγησης από τους καταρτιζόμενους. Τα αποτελέσματα της αξιολόγησης πρέπει να είναι διαθέσιμα για εξέταση από την ΑνΑΔ.

· Να απονέμει Πιστοποιητικό Κατάρτισης σε όλους τους συμμετέχοντες που θα συμπληρώσουν με επιτυχία το πρόγραμμα, στο κάτω μέρος του οποίου θα αναφέρεται: «Το πρόγραμμα εγκρίθηκε από την Αρχή Ανάπτυξης Ανθρώπινου Δυναμικού». 

3.3 Διαδικασία καταβολής χορηγήματος

Η ΑνΑΔ καταβάλλει χορήγημα στους εργοδότες για τη συμμετοχή εργοδοτουμένων τους στο πρόγραμμα σύμφωνα με την Πολιτική Χορηγιών που παρατίθεται στο Παράρτημα Ι.

Το χορήγημα καταβάλλεται από την ΑνΑΔ απευθείας στο ίδρυμα/οργανισμό κατάρτισης ύστερα από εξουσιοδότηση του εργοδότη και νοουμένου ότι ικανοποιούνται οι αντίστοιχες προϋποθέσεις που έχουν τεθεί και οι οποίες φαίνονται αναλυτικά στο Παράρτημα V. 

Το ίδρυμα/οργανισμός κατάρτισης αποστέλλει στην ΑνΑΔ, το συντομότερο δυνατό μετά τη λήξη του προγράμματος, τα έγγραφα που απαιτούνται για την καταβολή του χορηγήματος. Όλα τα έγγραφα που πρέπει να υποβληθούν δεόντως συμπληρωμένα, φαίνονται στο Παράρτημα V. Τα έγγραφα πρέπει να παραληφθούν το αργότερο μέσα σε έξη (6) ημερολογιακούς μήνες από την τελευταία μέρα του μήνα μέσα στον οποίο έχει λήξει το πρόγραμμα.

Έγγραφα που θα παραλαμβάνονται πέραν της χρονικής αυτής περιόδου δεν θα γίνονται αποδεκτά για σκοπούς επιχορήγησης. Επισημαίνεται ότι, στον καθορισμό της προθεσμίας λαμβάνεται υπόψη η ημερομηνία παραλαβής των εγγράφων στα γραφεία της ΑνΑΔ και όχι η ημερομηνία αποστολής τους.

Το ύψος του χορηγήματος που καταβάλλεται στο ίδρυμα/οργανισμό κατάρτισης για κάθε πρόγραμμα υπολογίζεται με βάση το πραγματικό δικαίωμα συμμετοχής/δίδακτρα που χρεώθηκε η κάθε επιχείρηση/οργανισμός για τη συμμετοχή εργοδοτούμενών της σ’ αυτό. Ως εκ τούτου, το τελικό χορήγημα δυνατό να μειωθεί σε περίπτωση που το πραγματικό δικαίωμα συμμετοχής που χρεώθηκε είναι χαμηλότερο από αυτό που δηλώθηκε από το ίδρυμα/οργανισμό κατάρτισης κατά το στάδιο έγκρισης της εφαρμογής του προγράμματος. Διευκρινίζεται επίσης ότι το τελικό χορήγημα ανά συμμετέχοντα δεν μπορεί να υπερβεί το ποσό που εγκρίθηκε και γνωστοποιήθηκε στο ίδρυμα/οργανισμό κατάρτισης.

Το δικαίωμα συμμετοχής για κάθε πρόγραμμα καθορίζεται από το ίδρυμα/οργανισμό κατάρτισης που το εφαρμόζει. Από τους εργοδότες που πληρούν τις προϋποθέσεις που καθορίζει η ΑνΑΔ, το ίδρυμα/οργανισμός κατάρτισης εισπράττει τη διαφορά μεταξύ του δικαιώματος συμμετοχής και του χορηγήματος, πλέον ΦΠΑ (όπου ισχύει), προτού υποβάλει τα σχετικά έγγραφα για επιχορήγηση.

4.
 Νόμος για την Προστασία Προσωπικών Δεδομένων

Η ΑνΑΔ γνωστοποιεί, σύμφωνα με το άρθρο 11 του περί Επεξεργασίας Δεδομένων Προσωπικού Χαρακτήρα (Προστασία του Ατόμου) Νόμου [Αριθμός 138(Ι)/2001], ότι στον Οργανισμό τηρούνται αρχεία στα οποία φυλάσσονται στοιχεία προσωπικού χαρακτήρα (ονοματεπώνυμο, αριθμός ταυτότητας, διεύθυνση, βιογραφικό σημείωμα κλπ), που αφορούν εκπαιδευτές και εισηγητές κατάρτισης και καταρτιζόμενους.

Τα στοιχεία αυτά τηρούνται για εφαρμογή των προνοιών των περί Ανάπτυξης Ανθρώπινου Δυναμικού Νόμων, κυρίως για έγκριση και παροχή κατάρτισης, καταβολή χορηγημάτων σε εργοδότες για δαπάνες κατάρτισης εργοδοτουμένων τους, λειτουργία σχεδίων κλπ. Γι’ αυτό, η ΑνΑΔ ζητά τη γραπτή συγκατάθεση των ενδιαφερομένων προσώπων, με βάση το άρθρο 5(1) του περί Επεξεργασίας Δεδομένων Προσωπικού Χαρακτήρα (Προστασία του Ατόμου) Νόμου.

*********************************************************

Οι αρμόδιες υπηρεσίες της ΑνΑΔ στη Διεύθυνση Υπηρεσιών Κατάρτισης, είναι στη διάθεση όλων των ενδιαφερομένων για περαιτέρω πληροφορίες ή διευκρινίσεις.

ΠΑΡΑΡΤΗΜΑ I

ΠΟΛΥΕΠΙΧΕΙΡΗΣΙΑΚΑ ΠΡΟΓΡΑΜΜΑΤΑ ΣΥΝΕΧΙΖΟΜΕΝΗΣ ΚΑΤΑΡΤΙΣΗΣ - ΣΥΝΗΘΗ

ΠΟΛΙΤΙΚΗ ΧΟΡΗΓΙΩΝ

_____________________________________________________________________

Η Πολιτική Χορηγιών που εφαρμόζει η ΑνΑΔ για Πολυεπιχειρησιακά Προγράμματα Συνεχιζόμενης Κατάρτισης – Συνήθη, προνοεί επιλέξιμες δαπάνες, εντάσεις ενίσχυσης και ανώτατα ποσά επιχορήγησης, στη βάση των οποίων υπολογίζονται τα χορηγήματα που καταβάλλονται στους εργοδότες.
Σύμφωνα με την Πολιτική Χορηγιών, υπολογίζονται ξεχωριστά η επιτρεπόμενη ενίσχυση και το ανώτατο ποσό επιχορήγησης και το μικρότερο από τα δύο ποσά αποτελεί το υπολογιζόμενο χορήγημα που θα καταβάλει η ΑνΑΔ στο ίδρυμα κατάρτισης, μετά από εξουσιοδότηση του εργοδότη, για κάθε καταρτιζόμενο.

Στη συνέχεια του Παραρτήματος δίνονται οι λεπτομέρειες της Πολιτικής Χορηγιών για τα Πολυεπιχειρησιακά Προγράμματα Συνεχιζόμενης Κατάρτισης - Συνήθη.

1. ΕΠΙΤΡΕΠΟΜΕΝΗ ΕΝΙΣΧΥΣΗ

Η επιτρεπόμενη ενίσχυση υπολογίζεται σύμφωνα με τον ακόλουθο τύπο:

Επιτρεπόμενη Ενίσχυση = Ένταση Ενίσχυσης (%) × Αποδεκτή Επιλέξιμη Δαπάνη

1.1 Επιλέξιμη Δαπάνη

Η επιλέξιμη δαπάνη που λαμβάνεται υπόψη στον υπολογισμό του χορηγήματος είναι το δικαίωμα συμμετοχής/δίδακτρα για τη συμμετοχή εργοδοτούμενων της επιχείρησης/οργανισμού στο πρόγραμμα, μη περιλαμβανομένου του ΦΠΑ.

1.2 Εντάσεις Ενίσχυσης

Η ένταση ενίσχυσης είναι το ύψος της ενίσχυσης εκφρασμένο ως ποσοστό επί της επιλέξιμης δαπάνης. Για τα Πολυεπιχειρησιακά Προγράμματα Συνεχιζόμενης Κατάρτισης – Συνήθη, τα οποία καλύπτουν γενική επαγγελματική κατάρτιση, προβλέπονται οι ακόλουθες εντάσεις ενίσχυσης ανάλογα με το μέγεθος της επιχείρησης/οργανισμού, εργοδοτούμενοι της οποίας συμμετέχουν στο πρόγραμμα, όπως αυτές καθορίζονται στον Κανονισμό (ΕΚ) αριθ.800/2008 της Επιτροπής, της 6ης Αυγούστου 2008, Τμήμα 8, «Ενισχύσεις για Επαγγελματική Εκπαίδευση»:

	
	Μεγάλες Επιχειρήσεις
	Μεσαίου

Μεγέθους Επιχειρήσεις
	Μικρές Επιχειρήσεις

	Γενική Επαγγελματική Κατάρτιση
	60%
	70%
	80%


Οι ακόλουθες περιπτώσεις, οι οποίες δεν συνιστούν κρατική ενίσχυση, σύμφωνα με το άρθρο 2 των περί Ελέγχου των Κρατικών Ενισχύσεων Νόμων του 2001 μέχρι (Αρ. 2) 2007, εντάσσονται στο Σχέδιο και παραχωρείται σ’ αυτές απ’ ευθείας ενίσχυση ύψους μέχρι 80% χωρίς να διενεργείται οποιοσδήποτε έλεγχος για το μέγεθός τους:

(α)
Όταν ο δικαιούχος της ενίσχυσης είναι εργοδότης, ο οποίος δεν συνιστά επιχείρηση
, δηλαδή δεν ασκεί οικονομική δραστηριότητα 
.

(β)
Όταν ο δικαιούχος της ενίσχυσης είναι εργοδότης, ο οποίος συνιστά επιχείρηση, αλλά ασκεί τέτοιες δραστηριότητες οι οποίες δεν νοθεύουν τον ανταγωνισμό σε βαθμό που να επηρεάζονται οι ενδοκοινοτικές συναλλαγές.

Ο ορισμός των μικρών και μεσαίων επιχειρήσεων βασίζεται στη Σύσταση της Επιτροπής 2003/316/ΕΚ της 6ης Μαΐου 2003, η οποία φαίνεται στο Παράρτημα VΙ. Όσες επιχειρήσεις δεν ικανοποιούν τα κριτήρια που αναφέρονται στο Παράρτημα VΙ, θεωρούνται μεγάλες επιχειρήσεις.

2.
ΑΝΩΤΑΤΑ ΠΟΣΑ ΕΠΙΧΟΡΗΓΗΣΗΣ
Η ΑνΑΔ καθορίζει ανώτατα ποσά επιχορήγησης, τα οποία δεν μπορεί να υπερβεί η επιχορήγηση που υπολογίζεται με βάση τις εντάσεις ενίσχυσης και τις επιλέξιμες δαπάνες. Τα ποσά αυτά τα οποία ισχύουν για προγράμματα με ημερομηνία έναρξης από 1η Ιουλίου 2009, είναι τα ακόλουθα:

	Επίπεδο επιχορήγησης
	Ωριαίο χορήγημα ανά άτομο 

€ /ώρα/άτομο

	
	

	Επίπεδο  1
	13

	Επίπεδο  2
	19

	Επίπεδο  3
	25


Το ανώτατο ποσό επιχορήγησης υπολογίζεται ως ακολούθως:

Ανώτατο Ποσό Επιχορήγησης = Αριθμός Συμμετεχόντων × Διάρκεια Κατάρτισης × Ωριαίο Χορήγημα ανά Συμμετέχοντα

Το επίπεδο επιχορήγησης κάθε προγράμματος κατάρτισης που υποβάλλεται για εξέταση και έγκριση, καθορίζεται από την ΑνΑΔ με βάση το επίπεδο του περιεχομένου του προγράμματος και το επίπεδο της ομάδας των συμμετεχόντων. Στον πίνακα που ακολουθεί παρατίθενται τα κριτήρια για τον καθορισμό του επιπέδου επιχορήγησης των προγραμμάτων κατάρτισης.

ΚΡΙΤΗΡΙΑ ΓΙΑ ΤΟΝ ΚΑΘΟΡΙΣΜΟ ΤΟΥ ΕΠΙΠΕΔΟΥ ΕΠΙΧΟΡΗΓΗΣΗΣ

	Επίπεδο Επιχορήγησης
	Περιεχόμενο Προγράμματος
	Συμμετέχοντες

	Επίπεδο 1
	Επαγγελματικές / Τεχνικές γνώσεις και δεξιότητες
	Βασικό προσωπικό όπως Τεχνίτες, Εργάτες, Γραφειακό προσωπικό, Υπάλληλοι υπηρεσιών

	
	Ατομικές δεξιότητες
	Βασικό προσωπικό όπως Τεχνίτες, Εργάτες, Γραφειακό προσωπικό, Υπάλληλοι υπηρεσιών

	
	Γλωσσική κατάρτιση
	Όλες οι κατηγορίες εργοδοτουμένων

	
	Λογισμικά Η/Υ ευρείας χρήσης
	Όλες οι κατηγορίες εργοδοτουμένων

	
	Ενημερωτικά / Εισαγωγικά προγράμματα (π.χ. για νομοθεσίες, κανονισμούς, πρότυπα)
	Όλες οι κατηγορίες εργοδοτουμένων

	Επίπεδο 2
	Εξειδικευμένες επαγγελματικές / τεχνικές γνώσεις και δεξιότητες
	Τεχνικό / Επιστημονικό / Εποπτικό / Διευθυντικό προσωπικό

	
	Ατομικές δεξιότητες προσαρμοσμένες για ανώτερο προσωπικό
	Εποπτικό / Διευθυντικό προσωπικό



	
	Εποπτικές / Διευθυντικές γνώσεις και δεξιότητες
	Εποπτικό / Διευθυντικό προσωπικό

	Επίπεδο 3
	Εξειδικευμένα / Καινοτόμα διευθυντικά και επιστημονικά θέματα
	Ανώτερα Διευθυντικά και Επιστημονικά στελέχη

	Σημείωση:

Όταν η ομάδα συμμετεχόντων είναι ανάμικτη, το επίπεδο επιχορήγησης καθορίζεται σύμφωνα με το πιο χαμηλό επίπεδο συμμετεχόντων.


3. ΥΠΟΛΟΓΙΖΟΜΕΝΟ ΧΟΡΗΓΗΜΑ

Το χορήγημα που θα καταβάλει η ΑνΑΔ καλύπτει την επιλέξιμη δαπάνη κατάρτισης που επωμίζεται ο εργοδότης στο ποσοστό που προβλέπουν οι πιο πάνω εντάσεις ενίσχυσης (επιτρεπόμενη ενίσχυση, παράγραφος 1), νοουμένου ότι το ποσό αυτό δεν θα υπερβαίνει τα ανώτατα ποσά επιχορήγησης που έχουν καθορισθεί (παράγραφος 2).

Υπολογιζόμενο Χορήγημα = Μικρότερο ποσό μεταξύ «Επιτρεπόμενης Ενίσχυσης» και «Ανώτατου Ποσού Επιχορήγησης»

ΠΑΡΑΡΤΗΜΑ ΙΙ

ΠΟΛΥΕΠΙΧΕΙΡΗΣΙΑΚΑ ΠPOΓΡΑΜΜΑΤΑ ΣΥΝΕΧΙΖΟΜΕΝΗΣ ΚΑΤΑΡΤΙΣΗΣ - ΣΥΝΗΘΗ

ΚΑΤΕΥΘΥΝΤΗΡΙΕΣ ΓΡΑΜΜΕΣ ΣΧΕΔΙΑΣΗΣ ΠΡΟΓΡΑΜΜΑΤΟΣ ΚΑΤΑΡΤΙΣΗΣ

Οι Κατευθυντήριες Γραμμές Σχεδίασης Πολυεπιχειρησιακού Προγράμματος Συνεχιζόμενης Κατάρτισης – Συνήθους, αποτελούν βοήθημα για τη σχεδίαση προγραμμάτων κατάρτισης. 

Ένα πρόγραμμα κατάρτισης χαρακτηρίζεται από στοιχεία σταθερά και στοιχεία μεταβλητά. Τα σταθερά στοιχεία είναι αυτά που θα μπορούσαν να επαναληφθούν αυτούσια σε κάθε υλοποίηση προγράμματος κατάρτισης και αποτελούν την προδιαγραφή του προγράμματος. Τα μεταβλητά στοιχεία είναι αυτά που θα μπορούσαν να διαφοροποιηθούν σε κάθε υλοποίηση προγράμματος κατάρτισης και αφορούν στην εφαρμογή του προγράμματος. Συνοπτικά τα στοιχεία είναι:

	Α/Α
	Στοιχεία Προδιαγραφής Προγράμματος Κατάρτισης
	Α/Α
	Στοιχεία Εφαρμογής Προγράμματος Κατάρτισης

	1
	Τίτλος προδιαγραφής προγράμματος κατάρτισης
	1
	Κωδικός προδιαγραφής

	2
	Διάρκεια κατάρτισης
	2
	Ημερομηνία έναρξης

	3
	Ανάγκη κατάρτισης
	3
	Ημερομηνία λήξης

	4
	Στόχοι
	4
	Επαρχία εφαρμογής

	5
	Περιγραφή υποψηφίων για συμμετοχή
	5
	Τόπος εφαρμογής

	6
	Σύνδεση με Πρότυπα Επαγγελματικών Προσόντων
	6
	Διαθέσιμος αριθμός θέσεων

	7
	Μέθοδοι κατάρτισης
	7
	Στοιχεία εκπαιδευτή / εκπαιδευτών

	8
	Εκπαιδευτικά μέσα / εξοπλισμός
	8

Η έγκριση ενός προγράμματος κατάρτισης προϋποθέτει τόσο την έγκριση της προδιαγραφής του όσο και την έγκριση της εφαρμογής του.

Για την έγκριση της προδιαγραφής προγράμματος κατάρτισης είναι απαραίτητο να υποβληθεί το Έντυπο 4 (ΠΕ) «Αίτηση Ιδρύματος/Οργανισμού Κατάρτισης για Έγκριση Προδιαγραφής Προγράμματος Κατάρτισης», Παράρτημα VIII, ενώ για την έγκριση της εφαρμογής προγράμματος κατάρτισης είναι απαραίτητο να υποβληθεί το Έντυπο 5 (ΠΕ) «Αίτηση Ιδρύματος/Οργανισμού Κατάρτισης για Έγκριση Εφαρμογής Προγράμματος Κατάρτισης», Παράρτημα VIII.

Η έγκριση της προδιαγραφής προγράμματος κατάρτισης ισχύει για τρία χρόνια και παραμένει σε ισχύ σε συνεχή (κυλιόμενη) βάση νοουμένου ότι εξακολουθεί να υπάρχει πρόθεση εφαρμογής προγραμμάτων κατάρτισης στη βάση της συγκεκριμένης προδιαγραφής. Το Έντυπο 4 (ΠΕ) είναι απαραίτητο να υποβληθεί μόνο την πρώτη φορά. Σε περίπτωση τεχνολογικών ή άλλων αλλαγών, το ίδρυμα/οργανισμός κατάρτισης θα μπορεί να υποβάλει ανά εξάμηνο νέες, αναθεωρημένες προδιαγραφές προγραμμάτων.

Τα διάφορα στοιχεία και πληροφορίες που περιέχονται στις αιτήσεις θα πρέπει να παρουσιάζουν συνοχή και αλληλοσυμπλήρωση μεταξύ τους. Σε περίπτωση που υπάρχουν αντιφάσεις ή αντικρουόμενα στοιχεία, η ΑνΑΔ δυνατό να απορρίψει τις αιτήσεις. 

(α) Στοιχεία Προδιαγραφής Προγράμματος Κατάρτισης 

1. Τίτλος προδιαγραφής προγράμματος κατάρτισης: Αναφέρεται ο ακριβής τίτλος της προδιαγραφής, ο οποίος πρέπει να είναι σχετικός με το περιεχόμενο της κατάρτισης, όσο το δυνατό σύντομος, λιτός και περιεκτικός.
2. Διάρκεια κατάρτισης: Αναφέρεται η συνολική διάρκεια της κατάρτισης σε ώρες. Στη διάρκεια κατάρτισης δεν περιλαμβάνεται ο χρόνος για διαλείμματα ή γεύματα. Η ελάχιστη διάρκεια κατάρτισης είναι 6 ώρες. 
3. Ανάγκη κατάρτισης: Περιγράφεται με σαφήνεια η ανάγκη κατάρτισης την οποία στοχεύει να ικανοποιήσει το πρόγραμμα.
4. Στόχοι: Προσδιορίζονται με σαφήνεια οι γνώσεις και δεξιότητες που θα αποκτηθούν από τους καταρτιζόμενους με τη συμμετοχή τους στο πρόγραμμα. Οι στόχοι πρέπει να είναι ρεαλιστικοί, κατά το δυνατό μετρήσιμοι και να υποδεικνύουν τη σύνδεση του προγράμματος με τις εργασίες που θα εκτελούν τα άτομα στην εργασία τους μετά την επιτυχή παρακολούθησή του.
5. Περιγραφή υποψηφίων για συμμετοχή: Αναφέρεται η θέση εργασίας ή το επάγγελμα και άλλα στοιχεία που κρίνονται απαραίτητα για την ακριβή περιγραφή των υποψηφίων για συμμετοχή στο πρόγραμμα. Όπου είναι απαραίτητο, προσδιορίζονται οι ελάχιστες απαιτήσεις σε σχέση με το επίπεδο εκπαίδευσης ή εμπειρίας ή συγκεκριμένες ικανότητες που πρέπει να έχουν οι υποψήφιοι για συμμετοχή στο πρόγραμμα. Οι συμμετέχοντες πρέπει να είναι εργοδοτούμενοι της αιτήτριας επιχείρησης/οργανισμού.
6. Σύνδεση με πρότυπα επαγγελματικών προσόντων: Για επαγγέλματα για τα οποία η ΑνΑΔ αναπτύσσει Πρότυπα Επαγγελματικών Προσόντων, αναφέρεται κατά πόσο το περιεχόμενο της κατάρτισης συνδέεται με τα πρότυπα αυτά. Να γίνεται αναφορά στο πρότυπο και στα συγκεκριμένα μέρη του προτύπου με τα οποία συνδέεται το περιεχόμενο της κατάρτισης. Τα ήδη εγκριθέντα Πρότυπα βρίσκονται στις ιστοσελίδες της ΑνΑΔ, στη διεύθυνση www.hrdauth.org.cy.

7. Μέθοδοι κατάρτισης: Αναφέρονται οι κυριότερες μέθοδοι κατάρτισης και τεχνικές μάθησης που θα χρησιμοποιηθούν για κάθε μέρος της κατάρτισης, ενότητα ή θέμα.
8. Εκπαιδευτικά μέσα/εξοπλισμός: Αναφέρονται τα εκπαιδευτικά βοηθήματα, μέσα, εξοπλισμός και υλικά που θα χρησιμοποιηθούν για την εφαρμογή του προγράμματος. Σημειώνεται ότι, θα πρέπει να παρέχονται σε κάθε καταρτιζόμενο ικανοποιητικές σημειώσεις για την ύλη του προγράμματος, γραπτώς ή/και σε ηλεκτρονική μορφή. Σε περίπτωση που ο ηλεκτρονικός υπολογιστής θα αποτελεί βασικό μέσο ή εργαλείο για παροχή της κατάρτισης, τότε θα πρέπει να υπάρχει ένα τερματικό για κάθε καταρτιζόμενο.
9. Γλώσσα διδασκαλίας και σημειώσεων: Αναφέρεται η γλώσσα στην οποία θα προσφερθεί η κατάρτιση και η γλώσσα των σημειώσεων που θα δοθούν στο πρόγραμμα. Όπου χρειάζεται, θα πρέπει να διευκρινίζεται κατά πόσο θα υπάρχουν διευκολύνσεις για διερμηνεία.

10. Σύστημα τήρησης στοιχείων: Περιγράφεται το σύστημα που θα εφαρμοστεί για να παρακολουθείται ο βαθμός υλοποίησης της κατάρτισης, καθώς και το σύστημα ελέγχου των ωρών παρουσίας των καταρτιζόμενων. Διευκρινίζεται ότι οι διαδικασίες της ΑνΑΔ προβλέπουν την πιστή τήρηση παρουσιολογίου, Έντυπο 6 (ΠΕ). Στο παρουσιολόγιο υπογράφουν οι συμμετέχοντες, οι εκπαιδευτές και ο υπεύθυνος του ιδρύματος/οργανισμού κατάρτισης.
11. Σύστημα αξιολόγησης: Περιγράφεται ο τρόπος και τα μέσα που θα χρησιμοποιηθούν για την αξιολόγηση της προόδου των καταρτιζομένων και τη διαπίστωση των αποτελεσμάτων από την εφαρμογή του προγράμματος (π.χ. εξέταση, ασκήσεις, ομαδική εργασία, ερωτηματολόγια κλπ.). Επίσης, περιγράφεται ο τρόπος αξιολόγησης του εκπαιδευτή και του προγράμματος από τους καταρτιζόμενους.
12. Πιστοποίηση της κατάρτισης: Δηλώνεται η δέσμευση του ιδρύματος/οργανισμού κατάρτισης για απονομή Πιστοποιητικού Κατάρτισης σε όσους από τους συμμετέχοντες θα ολοκληρώσουν με επιτυχία το πρόγραμμα.
Στο Πιστοποιητικό Κατάρτισης, στο κάτω μέρος, θα πρέπει να αναφέρεται: «Το πρόγραμμα εγκρίθηκε από την Αρχή Ανάπτυξης Ανθρώπινου Δυναμικού».
13. Περιεχόμενο κατάρτισης: Αναφέρονται τα θέματα θεωρητικής ή/και πρακτικής κατάρτισης (παραδείγματα, μελέτες περιπτώσεων, βιωματικές ασκήσεις κλπ), κατά ενότητα και κατά σειρά διδασκαλίας. Αναφέρεται η διάρκεια κατάρτισης σε ώρες ανά ενότητα ή θέμα. Για κάθε ενότητα ή θέμα παρέχεται σύντομη ανάλυση.
Για κάθε άσκηση να δίνεται σύντομη περιγραφή της και τα οφέλη που αναμένεται να αποκομίσουν από αυτή οι συμμετέχοντες.
Εκεί όπου χρησιμοποιείται εξειδικευμένη/τεχνική ορολογία ή όπου γίνεται αναφορά σε εξειδικευμένα μηχανήματα, εξοπλισμό, υπηρεσίες ή λογισμικά πακέτα, να δίνεται σύντομη περιγραφή που να βοηθά στην κατανόηση του κειμένου.

(β) Στοιχεία Εφαρμογής Προγράμματος Κατάρτισης 

1. Κωδικός προδιαγραφής: Κωδικός ο οποίος δίνεται από την ΑνΑΔ για την εγκριθείσα προδιαγραφή του συγκεκριμένου προγράμματος. Γνωστοποιείται στο ίδρυμα /οργανισμό κατάρτισης με την επιστολή έγκρισης της προδιαγραφής του προγράμματος. Το ίδρυμα/οργανισμός κατάρτισης χρησιμοποιεί αυτό τον κωδικό τα επόμενα εξάμηνα για να κάνει αναφορά στη συγκεκριμένη εγκριθείσα προδιαγραφή, χωρίς να είναι απαραίτητο να ξαναϋποβάλει το Έντυπο 4 (ΠΕ). Επίσης, ο κωδικός αυτός χρησιμοποιείται και σε άλλα έντυπα, κάθε φορά που χρειάζεται να γίνει αναφορά στην αντίστοιχη προδιαγραφή.

2. Ημερομηνία έναρξης: Αναφέρεται η προγραμματιζόμενη ημερομηνία έναρξης του προγράμματος.
3. Ημερομηνία λήξης: Αναφέρεται η προγραμματιζόμενη ημερομηνία λήξης του προγράμματος.
4. Επαρχία εφαρμογής: Αναφέρεται η επαρχία στην οποία θα εφαρμοστεί το πρόγραμμα.

5. Τόπος εφαρμογής: Αναφέρεται ο ακριβής τόπος εφαρμογής του προγράμματος, που μπορεί να είναι οι εγκαταστάσεις του ιδρύματος, συγκεκριμένο ξενοδοχείο κλπ. Όπου γίνεται συνδυασμός διαφόρων χώρων κατάρτισης, διευκρινίζεται σε ποιο χώρο εφαρμόζεται κάθε μέρος του προγράμματος. 
6. Διαθέσιμος αριθμός θέσεων: Αναφέρεται ο μέγιστος αριθμός θέσεων που μπορεί να διατεθεί για συμμετοχή στο πρόγραμμα λαμβάνοντας υπόψη όλους τους παράγοντες που διασφαλίζουν την αποτελεσματικότητα της προσφερόμενης κατάρτισης (χώρος, εξοπλισμός κλπ). 

Η ΑνΑΔ έχει καθορίσει ως μέγιστο αριθμό θέσεων που θα μπορούσε να εγκριθεί σε κάθε πρόγραμμα κατάρτισης τον αριθμό 25 με δυνατότητα αύξησης μέχρι 10% (28). Εξαίρεση αποτελεί η περίπτωση προγραμμάτων ενημερωτικής φύσης με διάρκεια 6-10 ώρες, στα οποία μπορούν να συμμετάσχουν μέχρι 50 άτομα.

Για την αποτελεσματική εφαρμογή ορισμένων κατηγοριών προγραμμάτων, η ΑνΑΔ δυνατό να μειώσει τον μέγιστο αποδεκτό αριθμό θέσεων. Παραδείγματα είναι τα προγράμματα σε θέματα πληροφορικής με μέγιστο αριθμό θέσεων 16 και τα σχεδιαστικά προγράμματα και προγράμματα γλωσσικής κατάρτισης με μέγιστο αριθμό θέσεων 12.

Η ΑνΑΔ επίσης έχει καθορίσει ως ελάχιστο αριθμό θέσεων τον αριθμό 6 με εξαίρεση τα προγράμματα πληροφορικής, τα σχεδιαστικά και γλωσσικής κατάρτισης που ο ελάχιστος αριθμός θέσεων είναι 4.

7. Στοιχεία εκπαιδευτή/εκπαιδευτών: Σε περίπτωση που ο εκπαιδευτής είναι άλλος από τον εκπαιδευτή/εκπαιδευτές που ήδη εγκρίθηκε/εγκρίθηκαν μαζί με την έγκριση της προδιαγραφής του προγράμματος, τότε υποβάλλεται βιογραφικό σημείωμα, στο οποίο δίνονται αναλυτικά στοιχεία για την εκπαίδευση, την επαγγελματική και εκπαιδευτική του πείρα που σχετίζονται με το αντικείμενο της κατάρτισης που πρόκειται να διδάξει. Τα στοιχεία αυτά μπορεί να υποβάλλονται στο Έντυπο 1 (ΓΕΝ) «Βιογραφικό Σημείωμα Εκπαιδευτή» ή Form 1 (GEN) «Trainer’s Curriculum Vitae».

8. Δικαίωμα συμμετοχής/δίδακτρα: Αναφέρεται το ποσό που καθόρισε το ίδρυμα/οργανισμός κατάρτισης ως δικαίωμα συμμετοχής/δίδακτρα στο πρόγραμμα ανά άτομο, μη περιλαμβανομένου του Φ.Π.Α.
9. Ωρολόγιο πρόγραμμα: Οι ενότητες της εγκριθείσας προδιαγραφής χρονοτοποθετούνται ανά συνάντηση, η οποία μπορεί να είναι ολόκληρη μέρα ή ορισμένες ώρες. Θα πρέπει να φαίνονται ενδιάμεσα τα διαλείμματα.

Προσδιορίζονται οι ημέρες και ώρες κατά τις οποίες προγραμματίζεται να εφαρμοσθεί το πρόγραμμα. Δεν μπορεί να εφαρμόζεται πρόγραμμα κατάρτισης πριν τις 7:00 πμ ή μετά τις 10:00 μμ. Θα πρέπει να υπάρχει διάλειμμα 15 τουλάχιστον λεπτών για κάθε 2,5 ώρες συνεχόμενης κατάρτισης. Επίσης, η διάρκεια κατάρτισης ανά ημέρα δεν πρέπει να ξεπερνά τις 7 ώρες.
Σε περίπτωση που οι εκπαιδευτές είναι περισσότεροι από ένας, αναφέρεται το όνομά τους δίπλα από κάθε ενότητα.

Δείγμα ωρολογίου προγράμματος παρατίθεται στη συνέχεια.

ΔΕΙΓΜΑ ΩΡΟΛΟΓΙΟΥ  ΠΡΟΓΡΑΜΜΑΤΟΣ

	Τίτλος προδιαγραφής προγράμματος κατάρτισης



	Ημερομηνία:ημέρα/μήνας/έτος

	Ώρες 

Εφαρμογής¹ 
	Διάρκεια¹ 
	Χρονοτοποθέτηση περιεχομένου


	Εκπαιδευτής

	Από
	Μέχρι
	(ώρες)
	
	

	8:00
	9:00
	1,00
	Ενότητα 1
	Ονομα-τεπώνυμο

	9:00
	10:30
	1,50
	Ενότητα 2
	Ονομα-τεπώνυμο

	10:30
	10:45
	0,25
	Διάλειμμα
	

	10:45
	13:00
	2,25
	Ενότητα 3
	

	13:00
	14:00
	1,00
	Γεύμα
	

	14:00
	15:30
	1,50
	Ενότητα 4
	

	15:30
	15:45
	0,25
	Διάλειμμα
	

	15:45
	16:30
	0,75
	Ενότητα 5
	

	
	
	
	
	

	
	
	
	
	

	Διάρκεια Κατάρτισης ²
	7,00
	
	


1
Οι ώρες εφαρμογής και η διάρκεια κάθε περιόδου κατάρτισης έχουν παρατεθεί για σκοπούς του παραδείγματος. Οι ώρες εφαρμογής δεν μπορούν να επεκτείνονται ενωρίτερα από τις 07:00 και αργότερα από τις 22:00. Η ημερήσια διάρκεια κατάρτισης δεν μπορεί να υπερβαίνει τις 7 ώρες καθαρής διάρκειας (αφαιρουμένων διαλειμμάτων για ροφήματα και γεύματα).

2
Διάρκεια κατάρτισης είναι η συνολική διάρκεια του προγράμματος αφαιρουμένου του χρόνου για  προσέλευση / εγγραφή στο πρόγραμμα, διαλείμματα και γεύματα.

ΠΑΡΑΡΤΗΜΑ ΙΙΙ

ΠΟΛΥΕΠΙΧΕΙΡΗΣΙΑΚΑ ΠΡΟΓΡΑΜΜΑΤΑ ΣΥΝΕΧΙΖΟΜΕΝΗΣ ΚΑΤΑΡΤΙΣΗΣ - ΣΥΝΗΘΗ

ΧΡΗΣΗ ΤΕΧΝΟΛΟΓΙΩΝ ΠΛΗΡΟΦΟΡΙΑΣ ΚΑΙ ΕΠΙΚΟΙΝΩΝΙΑΣ

Η ΑνΑΔ, αναγνωρίζοντας την ιδιαίτερη σημασία των νέων τεχνολογιών στην κατάρτιση, ενθαρρύνει την αξιοποίηση των Τεχνολογιών Πληροφορίας και Επικοινωνίας κατά την εφαρμογή Πολυεπιχειρησιακών Προγραμμάτων Συνεχιζόμενης Κατάρτισης - Συνήθη. 

Επισημαίνονται πιο κάτω σημαντικές παράμετροι που διαφοροποιούν τη σχεδίαση και υποβολή στην ΑνΑΔ Πολυεπιχειρησιακών Προγραμμάτων Συνεχιζόμενης Κατάρτισης - Συνήθη, στα οποία γίνεται χρήση των πιο πάνω τεχνολογιών κατάρτισης. Για όσα στοιχεία δε γίνεται αναφορά πιο κάτω, ισχύουν οι πρόνοιες του παρόντος Οδηγού:

1. Τα προγράμματα αυτά αναμένεται ότι θα συνδυάζουν μεθόδους παραδοσιακής μάθησης και μάθησης με τεχνολογίες πληροφορίας και επικοινωνίας και θα αφορούν ομάδα καταρτιζομένων από διάφορες επιχειρήσεις και οργανισμούς. Μέρος του προγράμματος είναι επιθυμητό να είναι κοινό πρόγραμμα που να εφαρμόζεται με την ταυτόχρονη συμμετοχή όλων των καταρτιζομένων. Παραδείγματα της μάθησης με τεχνολογίες πληροφορίας και επικοινωνίας είναι η κατάρτιση μέσω του διαδικτύου και άλλων δικτύων, η τηλεδιάσκεψη και η προσομοίωση. 

2. Διάρκεια Κατάρτισης: Είναι η συνολική διάρκεια κατάρτισης σε ώρες, στην οποία περιλαμβάνεται η διάρκεια της παραδοσιακής μάθησης και της μάθησης με τεχνολογίες πληροφορίας και επικοινωνίας.

3. Στοιχεία Εκπαιδευτή/ών: Ανάλογα με την τεχνολογία που αξιοποιείται για την παροχή της κατάρτισης, μέρη του προγράμματος είναι δυνατό να εφαρμοστούν με εξ αποστάσεως παρουσία εκπαιδευτή ή/και χωρίς εκπαιδευτή.

4. Μέθοδοι και Μέσα Κατάρτισης: Δίνονται λεπτομέρειες της μεθόδου κατάρτισης που θα χρησιμοποιηθεί στο κάθε μέρος του προγράμματος όπως και των σχετικών εκπαιδευτικών βοηθημάτων και εξοπλισμού. Στην περίπτωση ταυτόχρονης χρήσης ηλεκτρονικών υπολογιστών, θα πρέπει να υπάρχει ένας υπολογιστής για κάθε καταρτιζόμενο.

5. Σύστημα Τήρησης Στοιχείων και Αξιολόγησης: Τηρείται το παρουσιολόγιο της ΑνΑΔ, όπως εφαρμόζει για το κάθε πρόγραμμα. Στην περίπτωση εξατομικευμένης κατάρτισης, στο παρουσιολόγιο συμπληρώνονται, ξεχωριστά για κάθε άτομο, οι ημερομηνίες παροχής της κατάρτισης. Ανάλογα με την περίπτωση, υποβάλλονται συμπληρωματικά στοιχεία για επιβεβαίωση των ωρών παρακολούθησης του προγράμματος. Όπου το πρόγραμμα περιλαμβάνει αξιολόγηση, κατά την υποβολή της αίτησης για έγκριση του προγράμματος δηλώνεται ο τρόπος της αξιολόγησης και μετά τη συμπλήρωσή του υποβάλλονται τα αποτελέσματα της αξιολόγησης.

6. Χώρος Εφαρμογής: Ο χώρος εφαρμογής του προγράμματος θα πρέπει να είναι προσβάσιμος στην ΑνΑΔ για σκοπούς ελέγχου της εφαρμογής του. 

Σημειώνεται ότι, ανάλογα με την περίπτωση, η ΑνΑΔ δυνατό να ζητήσει οποιαδήποτε πρόσθετα στοιχεία κρίνει απαραίτητα για την ολοκλήρωση της εξέτασης υποβληθείσας αίτησης.

ΠΑΡΑΡΤΗΜΑ ΙV
ΠΟΛΥΕΠΙΧΕΙΡΗΣΙΑΚΑ ΠΡΟΓΡΑΜΜΑΤΑ ΣΥΝΕΧΙΖΟΜΕΝΗΣ ΚΑΤΑΡΤΙΣΗΣ - ΣΥΝΗΘΗ

ΠΡΟΫΠΟΘΕΣΕΙΣ ΕΞΕΤΑΣΗΣ ΑΙΤΗΣΗΣ ΚΑΙ ΚΡΙΤΗΡΙΑ ΕΓΚΡΙΣΗΣ ΠΡΟΓΡΑΜΜΑΤΟΣ ΚΑΤΑΡΤΙΣΗΣ

_____________________________________________________________________

Για να καταστεί δυνατή η έγκριση Πολυεπιχειρησιακού Προγράμματος Συνεχιζόμενης Κατάρτισης – Συνήθους, θα πρέπει να ικανοποιούνται οι προϋποθέσεις εξέτασης αίτησης και τα κριτήρια έγκρισης της προδιαγραφής και εφαρμογής του, που αναφέρονται πιο κάτω:

1. Προϋποθέσεις Εξέτασης Αίτησης Προδιαγραφής Προγράμματος Κατάρτισης

1.1. Η προδιαγραφή προγράμματος κατάρτισης να υποβληθεί ως προδιαγραφή Συνήθους προγράμματος κατάρτισης: Η προδιαγραφή προγράμματος κατάρτισης υποβάλλεται ως προδιαγραφή Συνήθους προγράμματος στα κατάλληλα έντυπα. Αναφορά στα απαιτούμενα έντυπα γίνεται στην παράγραφο 3.1.2 στη σελίδα 12 του παρόντος Οδηγού.
1.2. Η αίτηση να υποβληθεί εμπρόθεσμα: Η αίτηση πρέπει να υποβληθεί εμπρόθεσμα μαζί με όλα τα στοιχεία και οπωσδήποτε να παραληφθεί από την ΑνΑΔ πριν ή κατά την καθορισμένη ως τελευταία ημερομηνία παραλαβής όπως αυτή φαίνεται στην παράγραφο 3.1.1 στη σελίδα 11 του παρόντος Οδηγού.
1.3. Η αίτηση να περιλαμβάνει όλα τα απαιτούμενα στοιχεία και πληροφορίες: Η αίτηση πρέπει να είναι κατάλληλα συμπληρωμένη και υπογραμμένη και να περιλαμβάνει όλα τα απαιτούμενα στοιχεία και πληροφορίες με βάση τις «Κατευθυντήριες Γραμμές Σχεδίασης Προγράμματος» (Παράρτημα ΙΙ).
1.4. Κατά την ημερομηνία παραλαβής της αίτησης να μη βρίσκονται σε ισχύ διοικητικές κυρώσεις αποκλεισμού συνεργασίας του ιδρύματος/οργανισμού κατάρτισης ή/και των συντελεστών κατάρτισης με την ΑνΑΔ, για το παρόν Σχέδιο.

1.5. Να υπάρχει η οικονομική δυνατότητα καταβολής του χορηγήματος από την ΑνΑΔ: Λαμβάνονται υπόψη οι πρόνοιες του ετήσιου προϋπολογισμού της ΑνΑΔ με βάση τις οποίες κρίνεται η οικονομική δυνατότητα καταβολής του χορηγήματος.
2. Κριτήρια Έγκρισης Προδιαγραφής Προγράμματος Κατάρτισης, Εκπαιδευτών και αριθμού προγραμμάτων για υλοποίηση

2.1. Η αίτηση να αναφέρεται σε ανάγκη για κατάρτιση σε θέματα προτεραιότητας για Συνήθη προγράμματα: Κάθε πρόγραμμα κατάρτισης πρέπει να ικανοποιεί κοινές ανάγκες κατάρτισης αριθμού επιχειρήσεων/οργανισμών, που εμπίπτουν στο Θεματολόγιο Προτεραιοτήτων που προσδιορίζεται από την ΑνΑΔ και κοινοποιείται στα ιδρύματα/οργανισμούς κατάρτισης.
2.2. Η διάρκεια της κατάρτισης να εμπίπτει στα προβλεπόμενα πλαίσια: Η ελάχιστη διάρκεια κατάρτισης έχει καθορισθεί σε 6 ώρες μετά την αφαίρεση του χρόνου διαλειμμάτων. Η δε μέγιστη διάρκεια κατάρτισης ανά ημέρα είναι 7 ώρες μετά την αφαίρεση του χρόνου διαλειμμάτων. Θα πρέπει να υπάρχει διάλειμμα 15 τουλάχιστον λεπτών για κάθε 2,5 ώρες συνεχόμενης κατάρτισης. Για προγράμματα κατάρτισης που εμπίπτουν σε ορισμένους θεματικούς τομείς, η ΑνΑΔ είναι δυνατό να θέτει περιορισμούς στη διάρκειά τους.
2.3. Η αίτηση να αφορά κατάρτιση εργοδοτουμένων: Τα άτομα στα οποία απευθύνεται το πρόγραμμα κατάρτισης πρέπει να είναι εργοδοτούμενοι επιχειρήσεων/οργανισμών, σύμφωνα με τις πρόνοιες της Νομοθεσίας της ΑνΑΔ.

2.4. Καταλληλότητα της προδιαγραφής του προγράμματος: Σύμφωνα με τα στοιχεία και πληροφορίες που περιέχονται στο Έντυπο 4 (ΠΕ), το πρόγραμμα πρέπει να προσφέρεται για την αποτελεσματική ικανοποίηση των αναγκών κατάρτισης της ομάδας εργοδοτουμένων στην οποία στοχεύει.

Πιο συγκεκριμένα, η προδιαγραφή του προγράμματος κατάρτισης πρέπει να ικανοποιεί σ’ όλα τα πιο κάτω σημεία και επιπλέον να υπάρχει συνάφεια μεταξύ τους:

· Τίτλος Προδιαγραφής Προγράμματος Κατάρτισης

· Διάρκεια Κατάρτισης

· Aνάγκη Κατάρτισης

· Στόχοι

· Περιγραφή υποψηφίων για συμμετοχή

· Περιεχόμενο Κατάρτισης

2.5. Καταλληλότητα προτεινόμενων εκπαιδευτών: Οι εκπαιδευτές θα πρέπει να διαθέτουν τα απαιτούμενα προσόντα (ακαδημαϊκά/επαγγελματικά προσόντα, επαγγελματική πείρα και εκπαιδευτική ικανότητα) όπως περιγράφονται στον πίνακα «Κριτήρια Έγκρισης Εκπαιδευτών σε Προγράμματα Κατάρτισης» στη σελίδα 34 του παρόντος Οδηγού, ώστε να διασφαλίζεται η αποτελεσματική εφαρμογή του προγράμματος. 

Τονίζεται ότι, άτομα που έχουν επενεργήσει ως εκπαιδευτές σε πρόγραμμα κατάρτισης που εγκρίθηκε από την ΑνΑΔ, δεν αποκτούν αυτόματα δικαίωμα έγκρισής τους και σε άλλο πρόγραμμα με διαφορετικό θέμα. 

Με την εφαρμογή του Συστήματος Αξιολόγησης και Πιστοποίησης των Συντελεστών Παροχής Κατάρτισης θα απαιτείται οι εκπαιδευτές να ικανοποιούν τις απαιτήσεις του Συστήματος Πιστοποίησης.

Τα κριτήρια έγκρισης των εκπαιδευτών φαίνονται στον Πίνακα που ακολουθεί.

ΚΡΙΤΗΡΙΑ ΕΓΚΡΙΣΗΣ ΕΚΠΑΙΔΕΥΤΩΝ

ΣΕ ΠΡΟΓΡΑΜΜΑΤΑ ΚΑΤΑΡΤΙΣΗΣ

	ΜΟΡΦΩΣΗ
	ΕΠΑΓΓΕΛΜΑΤΙΚΗ ΠΕΙΡΑ
	ΕΚΠΑΙΔΕΥΤΙΚΗ ΙΚΑΝΟΤΗΤΑ

	Συναφές ακαδημαϊκό προσόν  (Μεταπτυχιακό, Πτυχίο, Δίπλωμα ή ισότιμο)

ή

Συναφές επαγγελματικό προσόν
	2 χρόνια επαγγελματική πείρα σχετική με το θέμα του προγράμματος 

(προγράμματα επιπέδου 1 και 2)
	Πιστοποίηση ως εκπαιδευτής από δημόσιο ή άλλο αναγνωρισμένο φορέα 

ή

Προηγούμενη εκπαιδευτική πείρα σε τουλάχιστον 3 προγράμματα κατάρτισης

ή

Παρακολούθηση προγράμματος κατάρτισης εκπαιδευτών διάρκειας τουλάχιστον 30 ωρών

	
	4 χρόνια επαγγελματική πείρα σχετική με το θέμα του προγράμματος

(προγράμματα επιπέδου 3)
	

	Μη συναφές ακαδημαϊκό

 προσόν
	4 χρόνια επαγγελματική πείρα σχετική με το θέμα του προγράμματος

(προγράμματα επιπέδου 1 και 2)
	

	
	7 χρόνια επαγγελματική πείρα σχετική με το θέμα του προγράμματος

(προγράμματα επιπέδου 3)
	

	Κανένα ακαδημαϊκό ή επαγγελματικό προσόν.

Συμμετοχή σε σχετικά προγράμματα κατάρτισης.
	7 χρόνια επαγγελματική πείρα  σχετική με το θέμα του προγράμματος

(προγράμματα επιπέδου 1 και 2)
	


Σημείωση:

1. Άτομα που δεν ικανοποιούν τα κριτήρια της εκπαιδευτικής ικανότητας και έχουν πολύχρονη σχετική επαγγελματική πείρα στο θέμα του προγράμματος (διπλάσια της πιο πάνω ανά κατηγορία), γίνονται αποδεκτά. 

2. Για ορισμένα θέματα, όπως για θέματα ασφάλειας και υγείας, δυνατό να απαιτούνται πρόσθετα εξειδικευμένα προσόντα.
2.6. Χρησιμοποίηση κατάλληλων εκπαιδευτικών μέσων/εξοπλισμού και μεθόδων κατάρτισης: Τα προτεινόμενα εποπτικά μέσα που θα χρησιμοποιηθούν κατά την εφαρμογή του προγράμματος (βιβλία, σημειώσεις, ταινίες, ψηφιακό υλικό κλπ) και οι μέθοδοι κατάρτισης (συζήτηση, υπόδυση ρόλων κλπ) πρέπει να είναι συντελεστικά στην επίτευξη των στόχων του προγράμματος.

2.7. Προηγούμενη δραστηριοποίηση του ιδρύματος/οργανισμού κατάρτισης: Κατά την εξέταση των προδιαγραφών προγραμμάτων κατάρτισης και της σύνδεσης αυτών με αριθμό προγραμμάτων κατάρτισης, λαμβάνεται υπόψη η προηγούμενη δραστηριοποίηση του ιδρύματος/οργανισμού κατάρτισης σε Πολυεπιχειρησιακά Προγράμματα Κατάρτισης, ο βαθμός υλοποίησης εγκεκριμένων προγραμμάτων κατάρτισης σε προηγούμενα εξάμηνα, καθώς και τα αποτελέσματα εκθέσεων από επιτόπου επισκέψεις κατά την εφαρμογή τους.

3. Προϋποθέσεις Εξέτασης Αίτησης Εφαρμογής Προγράμματος Κατάρτισης

3.1.  Η εφαρμογή προγράμματος κατάρτισης να υποβληθεί ως εφαρμογή συνήθους προγράμματος κατάρτισης: Η εφαρμογή προγράμματος κατάρτισης υποβάλλεται ως εφαρμογή Συνήθους προγράμματος στα κατάλληλα έντυπα. Αναφορά στα απαιτούμενα έντυπα γίνεται στην παράγραφο 3.1.2 στη σελίδα 12 του παρόντος Οδηγού.
3.2. Η αίτηση να υποβληθεί εμπρόθεσμα: Η αίτηση πρέπει να υποβληθεί εμπρόθεσμα μαζί με όλα τα στοιχεία και οπωσδήποτε να παραληφθεί από την ΑνΑΔ πριν ή κατά την καθορισμένη ως τελευταία ημερομηνία παραλαβής όπως αυτή φαίνεται στο σημείο 3.1.1 στη σελίδα 11 του παρόντος Οδηγού.
3.3. Η αίτηση να περιλαμβάνει όλα τα απαιτούμενα στοιχεία και πληροφορίες: Η αίτηση πρέπει να είναι κατάλληλα συμπληρωμένη και υπογραμμένη και να περιλαμβάνει όλα τα απαιτούμενα στοιχεία και πληροφορίες με βάση τις «Κατευθυντήριες Γραμμές Σχεδίασης Προγράμματος» (Παράρτημα ΙΙ). 

Να επισυναφθεί οριστικοποιημένο ωρολόγιο πρόγραμμα.

Να οριστικοποιηθεί ο προτεινόμενος εκπαιδευτής αν είναι άλλος από αυτόν που έχει εγκριθεί στο στάδιο έγκρισης προδιαγραφής προγράμματος κατάρτισης. Σε τέτοια περίπτωση θα πρέπει να υποβληθεί το Έντυπο 1 (ΓΕΝ).

3.4. Η εφαρμογή προγράμματος κατάρτισης να συνδέεται με συγκεκριμένη εγκριθείσα προδιαγραφή προγράμματος κατάρτισης.

3.5. Κατά την ημερομηνία παραλαβής της αίτησης, να μη βρίσκονται σε ισχύ διοικητικές κυρώσεις αποκλεισμού συνεργασίας του ιδρύματος/οργανισμού κατάρτισης ή/και των συντελεστών κατάρτισης με την ΑνΑΔ, για το παρόν Σχέδιο.

4. Κριτήρια Έγκρισης Εφαρμογής Προγράμματος Κατάρτισης

4.1. Αριθμός συμμετεχόντων: Ο αριθμός των ατόμων που προτείνεται για συμμετοχή στο πρόγραμμα πρέπει να διασφαλίζει την αποτελεσματική εφαρμογή του. Επίσης, ο αριθμός που προτείνεται δεν πρέπει να υπερβαίνει τον μέγιστο αποδεκτό αριθμό θέσεων ή να υπολείπεται του ελάχιστου αριθμού θέσεων που έχει καθορίσει η ΑνΑΔ για την αποτελεσματική εφαρμογή προγραμμάτων κατάρτισης.
Η ΑνΑΔ έχει καθορίσει ως μέγιστο αριθμό θέσεων που θα μπορούσε να εγκριθεί σε κάθε πρόγραμμα κατάρτισης τον αριθμό 25 με δυνατότητα αύξησης μέχρι 10% (28). Εξαίρεση αποτελεί η περίπτωση προγραμμάτων ενημερωτικής φύσης με διάρκεια 6-10 ώρες, στα οποία μπορούν να συμμετάσχουν μέχρι 50 άτομα.

Για την αποτελεσματική εφαρμογή ορισμένων κατηγοριών προγραμμάτων, η ΑνΑΔ δυνατό να μειώσει τον μέγιστο αποδεκτό αριθμό θέσεων. Παραδείγματα είναι τα προγράμματα σε θέματα πληροφορικής με μέγιστο αριθμό θέσεων 16 και τα σχεδιαστικά προγράμματα και προγράμματα γλωσσικής κατάρτισης με μέγιστο αριθμό θέσεων 12.

Η ΑνΑΔ επίσης έχει καθορίσει ως ελάχιστο αριθμό θέσεων τον αριθμό 6 με εξαίρεση τα προγράμματα πληροφορικής, τα σχεδιαστικά και γλωσσικής κατάρτισης που ο ελάχιστος αριθμός θέσεων είναι 4.

4.2. Ύπαρξη κατάλληλης υποδομής: Το ίδρυμα/οργανισμός κατάρτισης πρέπει να διαθέτει ή να υποδείξει την κατάλληλη υποδομή κατάρτισης (χώρους, εξοπλισμό κλπ) που θα χρησιμοποιηθεί ώστε να διασφαλίζεται η αποτελεσματική εφαρμογή του προτεινόμενου προγράμματος.

Ειδικά για προγράμματα όπου η χρήση Ηλεκτρονικών Υπολογιστών αποτελεί βασικό μέσο ή εργαλείο για την εφαρμογή τους, απαιτείται ένα τερματικό για κάθε συμμετέχοντα. 
Με την εφαρμογή του Συστήματος Αξιολόγησης και Πιστοποίησης των Συντελεστών Παροχής Κατάρτισης θα απαιτείται όπως τα ιδρύματα/οργανισμοί που δραστηριοποιούνται στο πλαίσιο του παρόντος Σχεδίου είναι πιστοποιημένα Κέντρα Επαγγελματικής Κατάρτισης και χρησιμοποιούν πιστοποιημένες Δομές Επαγγελματικής Κατάρτισης.

ΠΑΡΑΡΤΗΜΑ V
ΠΟΛΥΕΠΙΧΕΙΡΗΣΙΑΚA ΠΡΟΓΡΑΜΜΑTA
ΣΥΝΕΧΙΖΟΜΕΝΗΣ ΚΑΤΑΡΤΙΣΗΣ – ΣΥΝΗΘΗ

ΠΡΟΫΠΟΘΕΣΕΙΣ ΚΑΤΑΒΟΛΗΣ ΧΟΡΗΓΗΜΑΤΟΣ 
Για να καταστεί δυνατή η καταβολή χορηγήματος για την εφαρμογή Πολυεπιχειρησιακού Προγράμματος Κατάρτισης – Συνήθους, θα πρέπει να πληρούνται οι πιο κάτω προϋποθέσεις:

1.
Γενικές προϋποθέσεις

1.1
Ο εργοδότης είναι δικαιούχος ενίσχυσης. Δικαιούχοι για να επωφεληθούν από την ενίσχυση είναι εργοδότες που δραστηριοποιούνται σ’ όλους τους τομείς της οικονομίας σε σχέση με την κατάρτιση εργοδοτουμένων τους (όπως η έννοια εργοδοτούμενος ορίζεται στο Νόμο της ΑνΑΔ). Εξαιρείται από την ενίσχυση η Κυβέρνηση της Δημοκρατίας.

Σημειώνεται ότι, ο εργοδότης πρέπει να είναι φυσικό ή νομικό πρόσωπο (δημοσίου ή ιδιωτικού δικαίου) ή κοινοπραξία φυσικών ή/και νομικών προσώπων. Διευκρινίζεται επίσης ότι, ο εργοδότης δυνατό να αποτελεί επιχείρηση που ασκεί οικονομική δραστηριότητα ή άλλη οντότητα που δεν ασκεί οικονομική δραστηριότητα.

1.2
Ο εργοδότης καταβάλλει κανονικά το προβλεπόμενο Τέλος στο Ταμείο Ανάπτυξης Ανθρώπινου Δυναμικού για τους εργοδοτούμενούς του που συμμετείχαν στο πρόγραμμα, σύμφωνα με την ισχύουσα νομοθεσία.

1.3
Ο εργοδότης που υποβάλλει την αίτηση επωμίζεται τεκμηριωμένα τις δαπάνες κατάρτισης έναντι των οποίων αιτείται επιχορήγηση από την ΑνΑΔ. Συγκεκριμένα, ο εργοδότης θα πρέπει να καταβάλει στο ίδρυμα/οργανισμό κατάρτισης που εφάρμοσε το πρόγραμμα τη διαφορά μεταξύ του δικαιώματος συμμετοχής και του χορηγήματος της ΑνΑΔ πλέον Φ.Π.Α. (όπου εφαρμόζει).

1.4
Κατά την έναρξη του προγράμματος, δεν βρίσκονταν σε ισχύ διοικητικές κυρώσεις αποκλεισμού συνεργασίας με την ΑνΑΔ του εργοδότη ή/και των εργοδοτούμενων του που συμμετείχαν στο πρόγραμμα, για το παρόν Σχέδιο.

1.5
Τα άτομα τα οποία συμμετείχαν στο πρόγραμμα είναι εργοδοτούμενα της αιτήτριας επιχείρησης/οργανισμού. Αυτοτελώς εργαζόμενα άτομα δεν μπορούν να τύχουν επιχορήγησης ως καταρτιζόμενοι στο Σχέδιο.

1.6
Παραλαβή από την ΑνΑΔ, το αργότερο μέσα σε έξι (6) ημερολογιακούς μήνες από την τελευταία ημέρα του μήνα μέσα στον οποίο έληξε το πρόγραμμα, κατάλληλα συμπληρωμένων και υπογραμμένων όλων των απαιτούμενων εντύπων και αποδεικτικών στοιχείων.

Έγγραφα που θα παραλαμβάνονται πέραν της πιο πάνω χρονικής περιόδου δεν θα γίνονται αποδεκτά για σκοπούς επιχορήγησης. Επισημαίνεται ότι στον καθορισμό της προθεσμίας λαμβάνεται υπόψη η ημερομηνία παραλαβής των εγγράφων στα γραφεία της ΑνΑΔ και όχι η ημερομηνία αποστολής τους.

Τα απαιτούμενα έντυπα και αποδεικτικά στοιχεία τα οποία πρέπει να αποσταλούν από το ίδρυμα/οργανισμό κατάρτισης στην ΑνΑΔ, είναι τα ακόλουθα:

	Πρωτότυπο
	Έντυπο 6 (ΠΕ)
	Παρουσιολόγιο (Πολυεπιχειρησιακά Προγράμματα Συνεχιζόμενης Κατάρτισης)

	Αντίγραφο
	Έντυπο 7 (ΠΕ)
	Αίτηση Εργοδότη για Συμμετοχή και Εξουσιοδότηση για Καταβολή Χορηγήματος

	Αντίγραφα
	-
	Τιμολόγια και αποδείξεις είσπραξης για το πληρωτέο από τις επιχειρήσεις/οργανισμούς ποσό των διδάκτρων/δικαιώματος συμμετοχής


Αναφορικά με τα πιο πάνω, επισημαίνονται τα εξής:

(i) Στο Έντυπο 6 (ΠΕ) «Παρουσιολόγιο» πρέπει να φαίνονται όλα τα άτομα, δικαιούχοι και μη δικαιούχοι, που έχουν συμμετάσχει στο πρόγραμμα. Για οποιαδήποτε άτομα των οποίων η συμμετοχή δεν μπορεί να ληφθεί υπόψη για σκοπούς επιχορήγησης, πρέπει να επισυνάπτεται κατάσταση στην οποία να αναφέρεται η φύση ή θέση εργασίας τους και η επιχείρηση/οργανισμός από την οποία προέρχονται.

(ii)
Το Έντυπο 7 (ΠΕ) «Αίτηση Εργοδότη για Συμμετοχή και Εξουσιοδότηση για Καταβολή Χορηγήματος» πρέπει να είναι κατάλληλα συμπληρωμένο και υπογραμμένo από τον εργοδότη πριν από την έναρξη του προγράμματος.

(iii)
Τα τιμολόγια του ιδρύματος/οργανισμού κατάρτισης πρέπει να αφορούν στο συγκεκριμένο πρόγραμμα και να κάνουν σχετική αναφορά σε αυτό.

Οι αποδείξεις είσπραξης του ιδρύματος/οργανισμού κατάρτισης πρέπει να αφορούν στο συγκεκριμένο πρόγραμμα και να κάνουν αναφορά στα σχετικά τιμολόγια.

Κάθε «Αίτηση Εργοδότη για Συμμετοχή και Εξουσιοδότηση για Καταβολή Χορηγήματος» θα πρέπει να υποβάλλεται στην ΑνΑΔ από το ίδρυμα/οργανισμό κατάρτισης μαζί με το σχετικό τιμολόγιο και απόδειξη είσπραξης. Τονίζεται ότι δεν θα γίνεται αποδεκτή για σκοπούς επιχορήγησης, πληρωμή του οφειλόμενου ποσού από τον εργοδότη μετά την υποβολή στην ΑνΑΔ της «Αίτησης Εργοδότη για Συμμετοχή και Εξουσιοδότησης για Καταβολή Χορηγήματος».


Τόσο τα τιμολόγια όσο και οι αποδείξεις είσπραξης, πρέπει να εκδίδονται σύμφωνα με τις απαιτήσεις της περί Φόρου Προστιθέμενης Αξίας και της περί Φορολογίας του Εισοδήματος Νομοθεσίας. Επίσης, πρέπει να εκδίδονται στο όνομα των επιχειρήσεων/οργανισμών (εργοδοτών) και όχι των καταρτιζομένων.

Πιο κάτω παρατίθεται παράδειγμα του τρόπου χρέωσης της επιχείρησης/οργανισμού από το ίδρυμα/οργανισμό κατάρτισης:

	Δικαίωμα συμμετοχής/δίδακτρα (αφαιρούμενης τυχόν έκπτωσης)
	€500

	Πλέον ΦΠΑ 15% (όπου εφαρμόζει)
	€75

	Συνολικό ποσό χρέωσης
	€575

	Μείον ποσό χορηγήματος από ΑνΑΔ
	(€200)

	Πληρωτέο από τον εργοδότη ποσό 
	€375


Επισημαίνεται ότι, δεν γίνονται αποδεκτές για σκοπούς επιχορήγησης πληρωμές άνω των €500 ανά συμμετέχουσα επιχείρηση/συμμετέχοντα οργανισμό που γίνονται απευθείας σε μετρητά (cash), ούτε και έναντι άλλων υπηρεσιών προμηθειών. Οι πληρωμές άνω των €500 ανά συμμετέχουσα επιχείρηση/συμμετέχοντα οργανισμό πρέπει να γίνονται μέσω τραπέζης (τραπεζική επιταγή ή έμβασμα ή πιστωτική/χρεωστική κάρτα της επιχείρησης/οργανισμού).

Για σκοπούς υποβοήθησης του υπολογισμού του χορηγήματος για κάθε επιχείρηση/οργανισμό, το ίδρυμα/οργανισμός κατάρτισης προτρέπεται όπως χρησιμοποιεί το Έντυπο 8 (ΠΕ) «Κατάσταση Υπολογισμού Χρεώσεων Ιδρύματος/ Οργανισμού Κατάρτισης», το οποίο σχεδιάστηκε με το πρόγραμμα Excel.

Τονίζεται ότι το «Παρουσιολόγιο» υποβάλλεται σε πρωτότυπο (δεν γίνονται δεκτές φωτοτυπίες ή η αποστολή του μέσω τηλεομοιότυπου).

1.7
Επιτυχής εφαρμογή του προγράμματος σύμφωνα με τα εγκριθέντα στοιχεία προδιαγραφής και εφαρμογής.

1.8
Επιτυχής συμπλήρωση του προγράμματος από τους καταρτιζόμενους. Τονίζεται ότι δεν καταβάλλεται χορήγημα για συμμετέχοντες με παρουσία μικρότερη του 75% της διάρκειας του προγράμματος. 

1.9
Ο αριθμός των συμμετεχόντων στο πρόγραμμα δεν υπερβαίνει το μέγιστο όριο.

1.10
Ο αριθμός των συμμετεχόντων που άρχισαν ή που συμπλήρωσαν με επιτυχία το πρόγραμμα και οι οποίοι καλύπτονται από την εγκριθείσα περιγραφή υποψηφίων (περιλαμβανομένων τυχόν μη δικαιούχων επιχορήγησης όπως αυτοτελώς εργαζομένων και δημόσιων υπαλλήλων), δεν πρέπει να υπολείπεται του ελάχιστου αριθμού (Παράρτημα IV).
1.11
Τα καθήκοντα και η θέση του συγκεκριμένου εργοδοτούμενου στην επιχείρηση/οργανισμό, αντιστοιχούν με την περιγραφή των ατόμων στα οποία απευθύνεται το πρόγραμμα σύμφωνα με την προδιαγραφή του. 

2.
Πρόσθετες προϋποθέσεις στην περίπτωση που το χορήγημα το οποίο καταβάλλεται από την ΑνΑΔ προς τον εργοδότη συνιστά κρατική ενίσχυση

2.1
Δεν εκκρεμεί διαταγή ανάκτησης μετά από προηγούμενη απόφαση της Ευρωπαϊκής Επιτροπής με την οποία η ενίσχυση κηρύσσεται παράνομη και ασυμβίβαστη με την κοινή αγορά.

2.2
Δεν αποτελεί προβληματική επιχείρηση. Οι προβληματικές επιχειρήσεις ορίζονται ως ακολούθως:

· Μικρές και μεσαίες επιχειρήσεις (ΜΜΕ): Σύμφωνα με τον Κανονισμό (ΕΚ) αριθ. 800/2008 της Επιτροπής, της 6ης Αυγούστου 2008, ως προβληματικές επιχειρήσεις θεωρούνται οι επιχειρήσεις που πληρούν τους ακόλουθους όρους:

(i)        Αν πρόκειται για εταιρεία περιορισμένης ευθύνης, εφόσον έχει απολεσθεί πάνω από το μισό του εγγεγραμμένου της κεφαλαίου και άνω του ενός τετάρτου του κεφαλαίου αυτού έχει απολεσθεί κατά τη διάρκεια των δώδεκα τελευταίων μηνών, ή

(ii) Αν πρόκειται για εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας, εφόσον έχει απολεσθεί πάνω από το μισό του κεφαλαίου της, όπως εμφανίζεται στους λογαριασμούς της εταιρείας, και πάνω από το ένα τέταρτο του κεφαλαίου αυτού έχει απολεσθεί κατά τη διάρκεια των δώδεκα τελευταίων μηνών, ή

(iii) Ανεξάρτητα από τη μορφή της εταιρείας, εφόσον η σχετική επιχείρηση πληροί τις προϋποθέσεις της εγχώριας νομοθεσίας ώστε να υπαχθεί σε συλλογική πτωχευτική διαδικασία.

Οι ΜΜΕ που έχουν συσταθεί από χρόνο μικρότερο της τριετίας δεν θεωρούνται, για τους σκοπούς του Κανονισμού (ΕΚ) αριθ. 800/2008 της Επιτροπής, της 6ης Αυγούστου 2008,  ότι είναι προβληματικές αναφορικά με το εν λόγω διάστημα, εκτός αν πληρούν τις προϋποθέσεις που αναφέρονται στο σημείο (iii) πιο πάνω.

· Μεγάλες επιχειρήσεις: Ορίζονται ως προβληματικές σύμφωνα με τις κοινοτικές κατευθυντήριες γραμμές όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων
 (Παράρτημα VΙΙ).

2.3
Η ενίσχυση για το πρόγραμμα που αφορά η αίτηση του εργοδότη έχει χαρακτήρα κινήτρου. Οι ενισχύσεις που χορηγούνται σε ΜΜΕ θεωρείται ότι έχουν χαρακτήρα κινήτρου εάν, ο δικαιούχος υπέβαλε αίτηση για συμμετοχή στο πρόγραμμα, πριν από την έναρξη του. Όσον αφορά ενισχύσεις που χορηγούνται σε μεγάλες επιχειρήσεις, θεωρείται ότι έχουν χαρακτήρα κινήτρου εάν, πρόσθετα από την υποβολή αίτησης για συμμετοχή, ο δικαιούχος παρέχει στοιχεία στην ΑνΑΔ τα οποία αποδεικνύουν το χαρακτήρα κινήτρου. 
Για το σκοπό αυτό, ο αιτητής εργοδότης αναφέρει στην «Αίτηση Εργοδότη για Συμμετοχή και Εξουσιοδότηση για Καταβολή Χορηγήματος» κατά πόσο, λόγω του χορηγήματος που δυνατό να του καταβληθεί από την ΑνΑΔ, σε σύγκριση με την περίπτωση μη επιχορήγησης της κατάρτισης, επιτυγχάνεται σημαντική αύξηση σε ένα ή περισσότερα από τα ακόλουθα:

(i)

Στη διάρκεια της κατάρτισης που θα παρασχεθεί στους εργοδοτούμενούς του.

(ii)

Στα θέματα που θα καλύψει η κατάρτιση, για να αποκτήσουν οι εργοδοτούμενοι το επιθυμητό επίπεδο γνώσεων και δεξιοτήτων.

(iii)

Στο συνολικό ποσό που θα δαπανήσει ο εργοδότης, για ικανοποιητική κάλυψη των αναγκών κατάρτισης.

(iv)

Στην ταχύτητα ολοκλήρωσης της κατάρτισης των εργοδοτουμένων του.

Όλα τα έντυπα που αναφέρονται πιο πάνω παρατίθενται στο Παράρτημα VIII. Επίσης, είναι διαθέσιμα στις ιστοσελίδες της ΑνΑΔ, στη διεύθυνση www.hrdauth.org.cy.

ΠΑΡΑΡΤΗΜΑ VI
ΠΑΡΑΡΤΗΜΑ ΤΗΣ ΣΥΣΤΑΣΗΣ ΤΗΣ ΕΠΙΤΡΟΠΗΣ

της 6ης Μαΐου 2003

σχετικά με τον ορισμό των πολύ μικρών, των μικρών και των μεσαίων επιχειρήσεων

[κοινοποιηθείσα υπό τον αριθμό Ε(2003) 1422]

(2003/361/ΕΚ) 

[Επίσημη Εφημερίδα της Ευρωπαϊκής Ένωσης L 124, 20.05.2003]
ΤΙΤΛΟΣ Ι

ΟΡΙΣΜΟΣ ΤΩΝ ΠΟΛΥ ΜΙΚΡΩΝ, ΜΙΚΡΩΝ ΚΑΙ ΜΕΣΑΙΩΝ ΕΠΙΧΕΙΡΗΣΕΩΝ ΠΟΥ ΕΝΕΚΡΙΝΕ Η ΕΠΙΤΡΟΠΗ
Άρθρο 1

Επιχείρηση

Επιχείρηση θεωρείται κάθε μονάδα, ανεξάρτητα από τη νομική της μορφή, που ασκεί οικονομική δραστηριότητα, ως τέτοιες νοούνται ιδίως οι μονάδες που ασκούν βιοτεχνική ή άλλη δραστηριότητα, ατομικά ή οικογενειακά, προσωπικές εταιρείες ή ενώσεις προσώπων που ασκούν τακτικά μια οικονομική δραστηριότητα.

Άρθρο 2

Αριθμός απασχολούμενων  και οικονομικά όρια προσδιορίζοντα τις κατηγορίες επιχειρήσεων
1.
Η κατηγορία των πολύ μικρών, μικρών και μεσαίων επιχειρήσεων (ΜΜΕ) αποτελείται από επιχειρήσεις που απασχολούν λιγότερους από 250 εργαζόμενους και των οποίων ο ετήσιος κύκλος εργασιών δεν υπερβαίνει τα 50 εκατομμύρια ευρώ ή το σύνολο του ετήσιου ισολογισμού δεν υπερβαίνει τα 43 εκατομμύρια ευρώ.

2.
Στην κατηγορία των ΜΜΕ, ως μικρή επιχείρηση ορίζεται η επιχείρηση η οποία απασχολεί λιγότερους από 50 εργαζομένους  και της οποίας ο ετήσιος κύκλος εργασιών ή το σύνολο του ετήσιου ισολογισμού δεν υπερβαίνει τα 10 εκατομμύρια ευρώ.

3.
Στην κατηγορία των ΜΜΕ, ως πολύ μικρή επιχείρηση ορίζεται η επιχείρηση η οποία απασχολεί λιγότερους από δέκα εργαζομένους και της οποίας ο ετήσιος κύκλος εργασιών ή το σύνολο του ετήσιου ισολογισμού δεν υπερβαίνει τα 2 εκατομμύρια ευρώ.

Άρθρο 3
Τύποι επιχειρήσεων που λαμβάνονται υπόψη για τον υπολογισμό του αριθμού απασχολούμενων και των χρηματοοικονομικών ποσών

1.
«Ανεξάρτητη επιχείρηση» είναι κάθε επιχείρηση που δεν χαρακτηρίζεται ως συνεργαζόμενη επιχείρηση κατά την έννοια της παραγράφου 2 ή ως συνδεδεμένη επιχείρηση κατά την έννοια της παραγράφου 3.

2.
«Συνεργαζόμενες επιχειρήσεις» είναι όλες οι επιχειρήσεις που δεν χαρακτηρίζονται ως συνδεδεμένες κατά την έννοια της παραγράφου 3 και μεταξύ των οποίων υπάρχει η ακόλουθη σχέση: μια επιχείρηση (ανάντη επιχείρηση) κατέχει, η ίδια ή από κοινού µε µία ή περισσότερες συνδεδεμένες επιχειρήσεις κατά την έννοια της παραγράφου 3, το 25% ή περισσότερο του κεφαλαίου ή των δικαιωμάτων  ψήφου μιας άλλης επιχείρησης (κατάντη επιχείρηση).

Ωστόσο, μια επιχείρηση μπορεί να χαρακτηριστεί ως ανεξάρτητη, µη έχουσα δηλαδή συνεργαζόμενες επιχειρήσεις, ακόμη και εάν το όριο του 25% καλύπτεται ή υπερκαλύπτεται, εφόσον το ποσοστό αυτό ελέγχεται από τις ακόλουθες κατηγορίες επενδυτών, και υπό την προϋπόθεση ότι αυτοί δεν είναι, μεμονωμένα ή από κοινού, συνδεδεμένοι κατά την έννοια της παραγράφου 3 µε την οικεία επιχείρηση:

α) 
δημόσιες εταιρείες συμμετοχών, εταιρείες επιχειρηματικού κεφαλαίου, φυσικά πρόσωπα ή ομάδες φυσικών προσώπων που ασκούν συστηματικά δραστηριότητες σε επενδύσεις επιχειρηματικού κινδύνου («business angels») και επενδύουν ίδια κεφάλαια σε μη εισηγμένες  στο χρηματιστήριο επιχειρήσεις, εφόσον το σύνολο της επένδυσης σε μια ίδια επιχείρηση δεν υπερβαίνει 1 250 000 ευρώ.

β)
πανεπιστήμια ή ερευνητικά κέντρα µη κερδοσκοπικού σκοπού·

γ)
θεσμικοί επενδυτές, συμπεριλαμβανόμενων των ταμείων περιφερειακής ανάπτυξης·

δ)
αυτόνομες τοπικές αρχές µε ετήσιο προϋπολογισμό μικρότερο από 10 εκατομμύρια ευρώ και λιγότερο από 5 000 κατοίκους.

3.
«Συνδεδεμένες επιχειρήσεις» είναι οι επιχειρήσεις που διατηρούν μεταξύ τους μια από τις ακόλουθες σχέσεις:

α)
μια επιχείρηση κατέχει την πλειοψηφία των δικαιωμάτων ψήφου των μετόχων ή των εταίρων άλλης επιχείρησης·

β)
μια επιχείρηση έχει το δικαίωμα να διορίζει ή να παύει την πλειοψηφία των µελών του διοικητικού, διαχειριστικού ή εποπτικού οργάνου άλλης επιχείρησης·

γ)
μια επιχείρηση έχει το δικαίωμα να ασκήσει κυριαρχική επιρροή σε άλλη επιχείρηση βάσει σύμβασης που έχει συνάψει µε αυτήν ή δυνάμει ρήτρας του καταστατικού αυτής της τελευταίας·

δ)

μια επιχείρηση που είναι μέτοχος ή εταίρος άλλης επιχείρησης ελέγχει μόνη της, βάσει συμφωνίας που έχει συνάψει µε άλλους μετόχους ή εταίρους της εν λόγω επιχείρησης, την πλειοψηφία των δικαιωμάτων ψήφου των μετόχων ή των εταίρων αυτής της επιχείρησης.

Τεκμαίρεται ότι δεν υπάρχει κυρίαρχη επιρροή, εφόσον οι επενδυτές που αναφέρονται στην παράγραφο 2 δεύτερο εδάφιο δεν υπεισέρχονται άμεσα ή έμμεσα στη διαχείριση της εξεταζόμενης επιχείρησης, µε την επιφύλαξη των δικαιωμάτων που κατέχουν µε την ιδιότητά τους ως μετόχων ή εταίρων.

Συνδεδεμένες θεωρούνται επίσης οι επιχειρήσεις που διατηρούν μια από τις σχέσεις που αναφέρονται στο πρώτο εδάφιο µέσω μιας ή περισσότερων άλλων επιχειρήσεων ή µε τους επενδυτές που αναφέρονται στην παράγραφο 2.

Οι επιχειρήσεις που διατηρούν μια από τις εν λόγω σχέσεις µέσω ενός φυσικού προσώπου ή ομάδας φυσικών προσώπων που ενεργούν από κοινού θεωρούνται επίσης συνδεδεμένες επιχειρήσεις καθόσον ασκούν το σύνολο ή τμήμα των δραστηριοτήτων τους στην ίδια αγορά ή σε όμορες αγορές.

Ως όμορη αγορά θεωρείται η αγορά ενός προϊόντος ή υπηρεσίας που βρίσκεται αμέσως ανάντη ή κατάντη της σχετικής αγοράς.

4.
Εκτός από τις περιπτώσεις που ορίζονται στην παράγραφο 2 δεύτερο εδάφιο, μια επιχείρηση δεν μπορεί να θεωρηθεί ΜΜΕ, εάν το 25% ή περισσότερο του κεφαλαίου της ή των δικαιωμάτων ψήφου της ελέγχεται, άμεσα ή έμμεσα, από έναν ή περισσότερους δημόσιους οργανισμούς ή δημόσιους φορείς, μεμονωμένα ή από κοινού.

5.
Μια επιχείρηση δύναται να υποβάλει δηλώσεις σχετικά µε την ιδιότητά της ως ανεξάρτητης, συνεργαζόμενης ή συνδεδεμένης επιχείρησης, καθώς και σχετικά µε τα στοιχεία που αφορούν τα αριθμητικά όρια που αναφέρονται στο άρθρο 2. Η δήλωση αυτή μπορεί να υποβληθεί ακόμη και εάν η διασπορά κεφαλαίου δεν επιτρέπει να καθοριστεί ποιος το κατέχει εφόσον η επιχείρηση δηλώνει υπεύθυνα ότι μπορεί εύλογα να υποθέσει ότι δεν ανήκει, κατά ποσοστό 25% ή περισσότερο, σε μια επιχείρηση ή, από κοινού, σε περισσότερες επιχειρήσεις που είναι συνδεδεμένες μεταξύ τους ή µέσω φυσικών προσώπων ή ομάδας φυσικών προσώπων. Οι δηλώσεις αυτές πραγματοποιούνται µε την επιφύλαξη των ελέγχων και εξακριβώσεων που προβλέπονται από τις εθνικές ή κοινοτικές κανονιστικές ρυθμίσεις.

Άρθρο 4

Στοιχεία για τον υπολογισμό του αριθμού απασχολούμενων και των χρηματοοικονομικών ποσών και περίοδος αναφοράς

1.
Τα στοιχεία που χρησιμοποιούνται για τον υπολογισμό του αριθμού απασχολούμενων και των χρηματοοικονομικών ποσών είναι εκείνα που αφορούν την τελευταία κλεισμένη διαχειριστική χρήση και υπολογίζονται σε ετήσια βάση. Λαμβάνονται υπόψη κατά την ημερομηνία κλεισίματος των λογαριασμών. Το ύψος του κύκλου εργασιών υπολογίζεται χωρίς το φόρο προστιθέμενης αξίας (ΦΠΑ) και χωρίς άλλους έμμεσους δασμούς.

2.
Όταν, κατά την ημερομηνία κλεισίματος των λογαριασμών και σε ετήσια βάση, μια επιχείρηση βρίσκεται πάνω ή κάτω από τα όρια τα σχετικά µε τον αριθμό απασχολούμενων ή τα χρηματοοικονομικά όρια που αναφέρονται στο άρθρο 2, η κατάσταση αυτή έχει ως αποτέλεσμα την απόκτηση ή την απώλεια της ιδιότητας της μεσαίας, μικρής ή πολύ μικρής επιχείρησης μόνον εάν το φαινόμενο επαναληφθεί επί δύο διαδοχικά οικονομικά έτη.

3.
Στην περίπτωση νεοσύστατων επιχειρήσεων, οι λογαριασμοί των οποίων δεν έχουν κλείσει ακόμη, τα στοιχεία που λαμβάνονται υπόψη πρέπει να προκύπτουν από αξιόπιστες εκτιμήσεις που πραγματοποιούνται κατά τη διάρκεια του οικονομικού έτους.

Άρθρο 5

Ο αριθμός απασχολούμενων
Ο αριθμός απασχολούμενων ατόμων αντιστοιχεί στον αριθμό ετήσιων μονάδων εργασίας (ΕΜΕ), δηλαδή στον αριθμό εργαζομένων πλήρους απασχόλησης που εργάστηκαν στην εξεταζόμενη επιχείρηση ή για λογαριασμό αυτής επί ολόκληρο το υπόψη έτος. Τα άτομα που δεν εργάστηκαν ολόκληρο το έτος, οι εργαζόμενοι μερικής απασχόλησης, ανεξάρτητα από τη διάρκεια, και οι εργαζόμενοι σε εποχική βάση αντιστοιχούν σε κλάσματα των ΕΜΕ. Στον αριθμό απασχολούμενων περιλαμβάνονται:

α) οι μισθωτοί.

β) τα άτομα που εργάζονται για την επιχείρηση, έχουν σχέση εξάρτησης προς αυτήν και εξομοιώνονται µε μισθωτούς µε βάση το εθνικό δίκαιο.

γ) οι ιδιοκτήτες επιχειρηματίες.

δ) οι εταίροι που ασκούν τακτική δραστηριότητα εντός της επιχείρησης και προσπορίζονται οικονομικά πλεονεκτήματα από την επιχείρηση.

Οι μαθητευόμενοι ή οι σπουδαστές που βρίσκονται σε επαγγελματική εκπαίδευση στο πλαίσιο σύμβασης μαθητείας ή επαγγελματικής κατάρτισης δεν συνυπολογίζονται στον αριθμό απασχολούμενων. Η διάρκεια των αδειών μητρότητας ή των γονικών αδειών δεν συνυπολογίζεται.

Άρθρο 6
Καθορισμός των στοιχείων της επιχείρησης
1.
Στην περίπτωση ανεξάρτητης επιχείρησης, ο καθορισμός των στοιχείων, συμπεριλαμβανομένου του αριθμού απασχολουμένων, πραγματοποιείται αποκλειστικά µε βάση τους λογαριασμούς αυτής της επιχείρησης.

2.
Στην περίπτωση επιχείρησης που συνεργάζεται ή συνδέεται µε άλλες επιχειρήσεις, ο καθορισμός των στοιχείων, συμπεριλαμβανομένου του αριθμού απασχολούμενων, γίνεται µε βάση τους λογαριασμούς και τα λοιπά στοιχεία της επιχείρησης, ή — εφόσον υπάρχουν— τους ενοποιημένους λογαριασμούς της επιχείρησης, ή τους ενοποιημένους λογαριασμούς στους οποίους περιλαμβάνεται  και η εξεταζόμενη επιχείρηση βάσει ενοποίησης.

Στα στοιχεία που αναφέρονται στο πρώτο εδάφιο προστίθενται τα στοιχεία των επιχειρήσεων που ενδεχομένως συνεργάζονται µε την εξεταζόμενη  επιχείρηση, οι οποίες βρίσκονται ακριβώς ανάντη ή κατάντη της εν λόγω επιχείρησης. Τα στοιχεία συγκεντρώνονται κατ' αναλογία προς το ποσοστό συμμετοχής στο κεφάλαιο ή στα δικαιώματα ψήφου (το υψηλότερο από τα δύο αυτά ποσοστά). Σε περίπτωση διασταυρωμένης συμμετοχής, λαμβάνεται υπόψη το υψηλότερο των ποσοστών αυτών.

Στα στοιχεία που αναφέρονται στο πρώτο και το δεύτερο εδάφιο προστίθεται το 100% των στοιχείων των επιχειρήσεων που ενδεχομένως συνδέονται άμεσα ή έμμεσα µε την εξεταζόμενη  επιχείρηση και τα οποία δεν περιλαμβάνεται ήδη στους λογαριασμούς βάσει ενοποίησης.

3. Για την εφαρμογή της παραγράφου 2, τα στοιχεία των επιχειρήσεων που συνεργάζονται µε την εξεταζόμενη επιχείρηση προκύπτουν από τους λογαριασμούς και τα λοιπά στοιχεία, ενοποιημένα εφόσον υπάρχουν, στα οποία προστίθεται το 100% των στοιχείων των επιχειρήσεων που συνδέονται µε τις συνεργαζόμενες αυτές επιχειρήσεις, εκτός εάν τα στοιχεία τους περιλαμβάνονται ήδη βάσει ενοποίησης.

Για την εφαρμογή της παραγράφου 2, τα στοιχεία των επιχειρήσεων που συνδέονται µε την εξεταζόμενη επιχείρηση προκύπτουν από τους λογαριασμούς και τα λοιπά στοιχεία τους, ενοποιημένα εφόσον υπάρχουν. Στα στοιχεία αυτά προστίθενται κατ' αναλογία τα στοιχεία των επιχειρήσεων που ενδεχομένως συνεργάζονται µε τις συνδεδεμένες αυτές επιχειρήσεις, οι οποίες βρίσκονται ακριβώς ανάντη ή κατάντη αυτών, εάν δεν περιλαμβάνονται ήδη στους ενοποιημένους λογαριασμούς σε αναλογία τουλάχιστον ισοδύναμη µε το ποσοστό που ορίζεται στην παράγραφο 2 δεύτερο εδάφιο.

4.
 Όταν ο αριθμός απασχολούμενων δεδομένης επιχείρησης δεν προκύπτει από τους ενοποιημένους λογαριασμούς, υπολογίζεται συγκεντρώνοντας κατ' αναλογία τα στοιχεία τα σχετικά µε τις επιχειρήσεις που συνεργάζονται µε την εν λόγω επιχείρηση, και προσθέτοντας τα στοιχεία τα σχετικά µε τις επιχειρήσεις που συνδέονται μαζί της.

ΠΑΡΑΡΤΗΜΑ VII
ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

ΚΟΙΝΟΤΙΚΕΣ ΚΑΤΕΥΘΥΝΤΗΡΙΕΣ ΓΡΑΜΜΕΣ ΟΣΟΝ ΑΦΟΡΑ ΤΙΣ ΚΡΑΤΙΚΕΣ ΕΝΙΣΧΥΣΕΙΣ 

ΓΙΑ ΤΗ ∆ΙΑΣΩΣΗ ΚΑΙ ΤΗΝ ΑΝΑ∆ΙΑΡΘΡΩΣΗ ΠΡΟΒΛΗΜΑΤΙΚΩΝ ΕΠΙΧΕΙΡΗΣΕΩΝ
(2004/C 244/02)

(Απόσπασμα)

2.
ΟΡΙΣΜΟΙ ΚΑΙ ΠΕ∆ΙΟ ΕΦΑΡΜΟΓΗΣ ΤΩΝ ΚΑΤΕΥΘΥΝΤΗΡΙΩΝ ΓΡΑΜΜΩΝ ΣΕ ΣΥΝ∆ΥΑΣΜΟ ΜΕ ΑΛΛΕΣ ∆ΙΑΤΑΞΕΙΣ ΠΕΡΙ ΚΡΑΤΙΚΩΝ ΕΝΙΣΧΥΣΕΩΝ
2.1.
Έννοια της προβληµατικής επιχείρησης
9.
∆εν υπάρχει κοινοτικός ορισµός της προβληµατικής επιχείρησης. Ωστόσο, η Επιτροπή θεωρεί ότι µία επιχείρηση είναι προβληµατική κατά την έννοια των παρουσών κατευθυντηρίων γραµµών, εφόσον δεν είναι ικανή, µε δικούς της οικονοµικούς πόρους ή µε τους πόρους που είναι ικανή να εξασφαλίσει από τους ιδιοκτήτες/µέτοχους της και τους πιστωτές της, να ανακόψει τη ζηµιογόνο πορεία της, η οποία, χωρίς εξωτερική παρέµβαση από το κράτος, θα την οδηγήσει προς µία σχεδόν βέβαιη οικονοµική εξαφάνιση βραχυπρόθεσµα ή µεσοπρόθεσµα.

10.
Συγκεκριµένα, µια επιχείρηση θεωρείται καταρχήν και ανεξαρτήτως µεγέθους προβληµατική, κατά την έννοια των παρουσών κατευθυντήριων γραµµών στις ακόλουθες περιπτώσεις:

α)
εάν πρόκειται για εταιρεία περιορισµένης ευθύνης(1), εφόσον έχει απωλεσθεί πάνω από το µισό του εγγεγραµµένου της κεφαλαίου(2) και άνω του ενός τετάρτου του κεφαλαίου αυτού έχει απολεσθεί κατά τη διάρκεια των δώδεκα τελευταίων µηνών, ή·

β)
εάν πρόκειται για εταιρεία στην οποία τουλάχιστον ορισµένα µέλη έχουν απεριόριστη ευθύνη για τα χρέη της εταιρείας(3), εφόσον έχει απολεσθεί πάνω από το µισό του κεφαλαίου της, όπως εµφανίζεται στους λογαριασµούς της εταιρείας, και πάνω από το ένα τέταρτο του κεφαλαίου αυτού έχει απολεσθεί κατά τη διάρκεια των δώδεκα τελευταίων µηνών, ή·

γ)
ανεξάρτητα από τη µορφή της εταιρείας, εφόσον πληροί τις προϋποθέσεις του εθνικού δικαίου που τη διέπει όσον αφορά την υπαγωγή της σε συλλογική πτωχευτική διαδικασία.

11.
Ακόµα και στην περίπτωση που δεν συντρέχει καµία από τις περιστάσεις που αναφέρονται στο σηµείο 10, µια εταιρεία µπορεί να συνεχίσει να θεωρείται προβληµατική, ιδιαίτερα όταν υπάρχουν οι συνήθεις ενδείξεις µιας προβληµατικής επιχείρησης όπως αύξηση των ζηµιών, µείωση του κύκλου εργασιών, διόγκωση των αποθεµάτων, πλεονάζουσα παραγωγική ικανότητα, φθίνουσα ταµειακή ροή, αυξανόµενη δανειοληψία, αύξηση των οικονοµικών επιβαρύνσεων καθώς και εξασθένιση ή εξαφάνιση της αξίας του καθαρού ενεργητικού. Στις σοβαρότερες περιπτώσεις,
η επιχείρηση µπορεί να έχει ήδη κηρυχθεί σε πτώχευση ή να αποτελεί αντικείµενο συλλογικής πτωχευτικής διαδικασίας σύµφωνα µε τις διατάξεις του εθνικού δικαίου που τη διέπει. Στην τελευταία αυτή περίπτωση, οι παρούσες κατευθυντήριες γραμμές ισχύουν για κάθε ενίσχυση που χορηγείται στο πλαίσιο τέτοιας διαδικασίας και η οποία επιτρέπει στην επιχείρηση να συνεχίσει τη δραστηριότητά της. Σε κάθε περίπτωση, μία προβληματική επιχείρηση είναι επιλέξιμη μόνο εφόσον αποδεδειγμένα αδυνατεί να εξασφαλίσει την ανάκαμψή της με δικούς της πόρους ή με την λήψη κεφαλαίων από τους ιδιοκτήτες/μετόχους ή από πηγές της αγοράς.

�  Επίσημη Εφημερίδα της Ευρωπαϊκής Ένωσης L/214 της 9/8/2008, σ.3.


� Ο περί Ανάπτυξης Ανθρώπινου Δυναμικού Νόμος Αρ. 125(Ι) του 1999, άρθρο 21 όπως αντικαταστάθηκε και ισχύει με το Νόμο Αρ. 21(Ι) του 2007.


� Επίσημη Εφημερίδα της Ευρωπαϊκής Ένωσης  C244 της 1/10/2004, σ. 2.


� “Επιχείρηση” είναι κάθε φορέας ο οποίος ασκεί οικονομική δραστηριότητα ανεξάρτητα από τον τρόπο χρηματοδότησής του.


� “Οικονομική δραστηριότητα” είναι η προσφορά αγαθών και υπηρεσιών σε δεδομένη αγορά.


� Επίσημη Εφημερίδα της Ευρωπαϊκής Ένωσης, C244 της 1/10/2004, σ. 2.

(2) 	Κατ' αναλογία µε τις διατάξεις του άρθρου 17 της οδηγίας 77/91/ΕΟΚ του Συµβουλίου (ΕΕ L 26 της17 της οδηγίας 77/91/ΕΟΚ του Συµβουλίου (ΕΕ L 26 της 30.1.1977, σ. 1), όπως τροποποιήθηκε τελευταία από την πράξη προσχώρησης του 2003.


(3) 	Αυτό αναφέρεται ειδικότερα στα είδη εταιρειών που αναφέρονται στο δεύτερο εδάφιο του άρθρου 1 παράγραφος 1 της οδηγίας 78/660/EΟΚ του Συµβουλίου.





0
2

